4
Noldi:
Er schi capitess- tge fogl chel? Da café mulo èn igls rats anc mai
morts!

Heidi:
Vez er roba da fimar?

Noldi:
An la buteia da Noldi cattas tot. Da l`antenna anfignen tigl
zurplegn.

Heidi:
Gist perchegl sunga a cò.  Ia va chive en curious giast, chel vot
ena stumpa gronda ed ia va angal las normalas. Perchegl vaia
panso...

Noldi:
(vign an luna da far affars) Heidi, cò ast panso dretg. Varda cò tge
exemplar tg`ia va. Tar ena occurenza niss chel campiun mundial.
(porscha ens stumpa surdimensiunala)

Heidi:
Bagn, chella vess d`esser grond`e grossa avonda. Tge costa chel
monster?

Noldi:
Ia at la schintgetg. Ed a chel teiratgamegns incaseschast vantg
francs. Uscheia ast ena bunamanga.

Heidi:
Angraztg fitg signour Crameri, vous ischas generous.

Noldi:
Tot an rughel. Sast... atgnamaintg vaia absolutamaintg navot
ancunter, schi te reivas chi e lò tar me. Alla fegnfinala on betg
angal chels tgi son star da bel mezde an ustareia igl dretg da
vurdar sen tè.

Heidi:
(malizious) Enpo schalous?

Noldi:
Enpo fitg, ma chegl seia tot normal vaia ligia tschel de ainten ena
gasetta.

Heidi:
Schalous èn angal igls inamuros.

Noldi:
Ia sung er inamuro.

Heidi:
Ma schi ainten tgi er?

Noldi:
(fò da schinigia) Em... te... ò`l betg detg scu tg`el vegia nom, chel
dalla stumpa gronda?

Heidi:
Bagn, Lamenti, ò`l detg. El seia inspectour da victualias.

Sm-BRU 2-7_An buteia da Noldi_(sm)


5

Noldi:
Varda, varda;  controlla da victualias- chel am ò gist anc
mantgea ainten la trocla d`unfrendas. Chel dess angal neir.
(smanatschont) Chel sorta perfranc betg schi spert scu chegl tg`el
aintra.

Heidi:
Chel signour Lamenti am ò dumando schi vous seias en om
curtaschevel.

Noldi:
La mia curtaschevladad niro el anc a  galdeir, ma pigl mument
drezza or en cordial saleid a signour Lamenti.

Heidi:
Chegl viglia far. Mabagn, signour Crameri, ia sto turnar tigls
mies giasts. Adia.

Noldi:
Tgau Heidi- E betg ambleida chegl tgi te am ast ampurmess
perveia dalla tia pôssa..... (Heidi vo) Aha, aha... Lamenti ò nom
chel blagöri da stumpas.... Schi chel tschainta sen chella super
soptga alloura pò el lascher liber igls sies lamentis. (vo ved la
lavour, chest`eda cuntsch`el calzers)

2. scena

(donna Susanna vign anavos aint da porta, ella varda siva a Heidi)

Noldi:
(varda se) Donna Susanna.... am plaschez pi bagn da davant tgi
da davos!

D. Susanna:(sa volva) Ena beligna ella davantada Heidi... tgi sò sch`ella ò gio
en marousign?

Noldi:
Speranza, - an chella vigliadetna!

D.Susanna: Tge manegiast ossa – an chella vigladetna? Ia port en pêr onns
daple sen givi e va anfignen oz m`aranschea tip – top sainza aveir
en om.

Noldi:
Cò m`ampossa da navot schi nign tg`ò gia igl curasch da morder
ainten chel meil.

Sm-BRU 2-7_An buteia da Noldi_(sm)


6
D.Susanna: (vilada) Angal per deir; mors aint on en pêr, digl pi pitschen
anfignen tigl pi grond. Pero, da chel pievel viril vaia gia nignas
moissas, basta!

Noldi:
Donna Susanna... vous sarrossas betg aposta neida a cò per
communitgier chegl a mè!

D.Susanna: Na, te am ast er betg anc dumando tge tg`ia vegia gugent.

Nodli:
Stgise`m donna Susanna.... tge vessas gugent?

D.Susanna: Ia duvress en mettel per durmeir. Ed ensatge cunter igl battacor.
Ma nignas tablettas!

Noldi:
(tschertga ainten la trocla) Ia savess tge tgi gidess. Ed i fiss en
product natural, biologic.

D.Susanna:  E tge fiss chegl?

Noldi:
 Mintga seira avant tgi eir a letg, far ena spassageda a Suagnign
ed anavos!

D.Susanna: (ampermalada) Ist betg tot cotg? Chegl am metess an fossa!

Noldi:
 Ma persiva fiss igl battacor scu zuflo davent!

D.Susanna: Egl chegl tia antiera sabientscha?

Noldi:
 Aaach... ossa vaia catto ensatge. Gutellas da  baldrian.... (ligia
avant) geida tar nervousadad, disturbi dalla sien e battacor. Igl
cedel cun la moda d`applicaziun è er vetiers. (surdat) Vez anc
en`oter giaveisch?

D.Susanna: Ena soppa da fideligns ed en langegher!

Lamenti: (aintra dantant tgi Noldi tschertga igl dumando. Dei betg pled. Cun
interess vard`el anturn e derva cò e tscho ena trocla. Porta cun el la
stumpa surdimensiunala. Noldi ò bagn chint d`el ma igl lascha far
bung.)

Noldi:
Donna Susanna, am displai, va angal ple soppa da couasbov ed
igl langegher è er gist igl davos. (dat tots dus ad ella)

D.Susanna: (savoira igl langegher) Chel savoira enpo.

Sm-BRU 2-7_An buteia da Noldi_(sm)


7

Noldi:
Langeghers ston suarar enpo, schiglio valigl navot.

D.Susanna: Ma betg da crema da far la barba.

Noldi:
Vous vez ena bel`idea.... gio enqualtgi langegher tgi èn sto
tschanto sen chella soptga ò suaro siva da crema da far la barba.

D.Susanna: Ed alloura duvressa anc ensatge per igl mies pover Minu. El
schea totta de marschung sot meis`aint e letga la coua.

Noldi:
Taglier giu ella, alloura sol betg ple litgier.

D.Susanna: Tge partratgas atgnamaintg? Maltratar igl mies Minu da tala
veisa!

Noldi:
(ò catto ensatge) Cò vaia ena mixtura, chella metta Minu perfranc
an peis. Chel mettel geida, chegl saia garanteir. (surdat ena
butegligna) Varsaquantas gutellas mintgamai ainten igl
damaglier...

D. Susanna:Ossa sunga cuntainta schi sa gidar agl mies Minu. Signour
Crameri, tge sunga dabet?

Noldi:
Cugl baldrian fògl gist diesch francs!

D.Susanna: (paia) Hm... vess prest amblido. Vez forsa ensatge cunter mal
agls daints? Simplamaintg..... en mettel?

Noldi:
En mettel vaia betg ma persiv`ena zanga (tigna ena termenta
zanga davant igl nas)

D.Susanna: (tamentada) È chella per en tgaval?

Noldi:
Na... per igls mies paztgaints.

D.Susanna: (stupeida) Egl chegl pussebel?! Na, alloura arschainta anc avant
cun ava da tgiminela. Adia signour Crameri!

Noldi:
Adia donna Susanna.... giaveisch a vous ed a Minu buna
sanadad!

D.Susanna: (vo anfignen tigl isch, turna anc en`eda anavos) Tge clochigna vez
detg tgi seia pigl battacor? Chella ni chella?

Sm-BRU 2-7_An buteia da Noldi_(sm)


8

Noldi:
Ossuscheia, chella è per vous tgi septgas durmeir pi bagn, e chella
è per Minu per tg`el dorma pi pac. Dessa nudar enpo pi grond?

D.Susanna: Na, na, ia va angal lia far alla franca. Adia! (vo)

3. scena

(Noldi sa deditgescha ossa a signour Lamenti tgi ò an chel taimp
gizzo las ureglias e gia aint dapertot igl nas. Teira adegna puspe
ved`la stumpa)

Noldi:
Scheia, signour Lamenti... ubetg, ia va en  grond sortimaint?!

Lamenti: (stupia) Scu savez igl mies nom?

Noldi:
Perveia dalla vossa nara stumpa. Chel canung è nia cumpro
ainten la mia buteia.

Lamenti: Ah uscheia, oss ancleia. Gl`è betg da star stupia tg`ella teira betg
migler.

Noldi:
Ma tge... teir`la betg? Mussem`la!

Lamenti: (surdat ella a Noldi) Chella ò perfranc ena fessa, scu chesta hetta
meffousa.

Noldi:
(dat en`îgleida a Lamenti, peglia igl rasoir e taglia davent ple tgi la
mesadad dalla stumpa. Controlescha alloura schi vo migler da la
trer) Ossa teir`la puspe, amprue vusez!

Lamenti: (stramia) Ischas balurd? Tge vez fatg cun la mi bela, grossa
stumpa?!

Noldi:
Ma tge er- cuntschia la vaia! Tar Noldi an sia buteia vign
cuntschia tot. Ed ossa.... adia! (derva a Lamenti igl isch)

Lamenti: Ruino am vez ella! (sgherla la stumpa cun forza per tera e zappa
sesour, lamainta anavant) Tge dessa far.... sainza stumpa sunga
simplamaintg angal en mez om!

Noldi:
(vo tar la trocla, peglia nonavant en`otra curtigna) Co vez en`otra.
Chegl è la  pitschna da chella avant. Ella niro anc a crescher

Sm-BRU 2-7_An buteia da Noldi_(sm)


9
enpo. (vo puspe tigl isch) Ed ossa fissa cuntaint schi gessas. Ia va
anc da luvrar.

Lamenti: Halt, halt..... cartez vous tgi seia rivo cò a Parsonz per tgi saptgas
tagler an toca la mia stumpa da vantg francs e dar persiva en
muc da dus francs? (tigna ve la carta da legitimaziun sto igl nas)
Savez liger?

Noldi:
Angal lategn e grec!

Lamenti: Ia sa bustabar per tgi ancleias migler: inspectour da victualias
Lamenti..... Egl chegl ancunaschaint a vous?

Noldi:
Ea, ea e chegl scu! Avant en onn am ò visito en om da chella
speztga- fitg gentil era`l.... schi maragord anc dretg.

Lamenti: Bagn, bagn vossa memorgia è intacta. Ma ensatge az deia, cun me
vez mianc d`ampruar da manar pigl nas scu chegl tgi vez fatg
cun lez!
Noldi:
Tge vaia er fatg cun chel? Aah... bagn ossa saia puspe. Chegl è
bagn sto chel raclamung tgi ò betg vartia tgi fatsch agl coifeur cò
an la mia buteia.

Lamenti: E scu tgi sa constattar ò chegl er betg migluro.

Noldi:
Ia va aglmanc ampruo da chietar  igl bung omet ed igl va
spurschia da taglier igls tgavels. Gratuit- bagnancletg!

Lamenti: Aha.... uscheia tunga chegl ossa.

Noldi:
Dalunga sessour sunga ia cun la mia maschina da saer se dalla sia
tgavalera e giu- e se e giu, anfignen igl pi davos fastei sen la sia
melona è sto tarro... hahaha... la gliout ò stuia reir da schlupar
cura tg`el è marscho cun en tgea glisch scu en tgigl da pups tras
vischnanca.... hahaha...

Lamenti: Stuez betg sa far da grond cun chegl. Traplez betg mintg`eda
uschea en tabalori.

Noldi:
Bagn bagn. Mintga dumang levan danovamaintg tabaloris.

Lamenti: Ossa am tanscha igl voss baterlem. Vous vez en manaschi cun
schleta higiena e sa tignez betg alla lescha! Vous vandez tgern,

Sm-BRU 2-7_An buteia da Noldi_(sm)


10
verdura e pastas ainten en luvratori noua tgi cunschez ouras e
tagliez tgavels “pfui Toifel”!

Noldi:
Ed ultra da chegl cuntscha anc calzers, teir daints e vend teissa
da rats, signour Lamenti...

Lamenti: Lez anc far da grond an vossa situaziun.

Noldi:
Sa tgapescha... ia sung oramai en om universal.

Lamenti: Exactamaintg, gist chegl scumonda a Vous. U tgi vandez ni tgi
tagliez tgavels!

Noldi:
Tge pansez er, Signour Lamenti. An ena vischnanca scu Parsonz
sto egn saveir tot.

Lamenti: Scu tgi managez! An chel cass sera immediat voss gagliner.

Noldi:
Sarar la mia buteia? Na chegl na vo an nign cass. La gliout è
dependenta da me. Ia sung medi, scrinari, farrer e butigant e
mintgatant perfign plevant... glez ò la Heidi detg.

Lamenti: Ossa santiz prest las cantas tg`ò do! Ischas en om carschia.
Fasche giudezi!

Noldi:
Uscheia vessan chels da Parsonz da piglier la veia sto las
tgommas e trottar anfignen ainta Suagnign schi lessan betg
mureir dalla fom.

Lamenti: Cò m`ampossa da navot. Nign tg`igls ò cumando dad eir ed abitar
sen uscheia en juhe, noua tg`ò daple crappa tgi erva.

Noldi:
Chegl vaia er gio pondero (stebgia siva) Tgi seia scu tgi viglia- an
chel cass stoia renunztgier digl mies gudogn suplementar, dad
ossa davent sunga angal ple butigant.

Lamenti: Va bagn savia tgi rivez da far spiert...

Noldi:
Chegl giaro betg dei e tots varon barba e tgavels anfignen giu sot
igls peis. Alloura ponigl numnar chels da Muntatsch –igls
selvadis-.

Sm-BRU 2-7_An buteia da Noldi_(sm)


11
Lamenti: Ma ensatge az deia, betg amprue da davantar recidiv, schiglio è
igl voss nov datgesa a Coira... Sennhof,...  umangs striflos
verticals!

Noldi:
Na, chegl am niss mai andamaint! Atgnamaintg vaia gio dadei gia
l`ideia da ma specialisar.... ed ossa stoia morder ainten chel meil
asch.

Lamenti: Fitg perdert, signour Crameri...

Noldi:
Pero, en giaveisch am pudez adampleir. Per mia colpa ischas
vous a cò, e persiva az lessa taglier per la davos`eda igls tgavels

Lamenti: (sa dosta) Vign betg an dumonda!

Noldi:
I costa navot.... tot gratuit.

Lamenti: Na, ma ia ma lasch betg traplar... Sung betg en tamazi scu
tschella tagliola tgi vez sbluto gl`onn passo.

Nodli:
Schi scu fissigl cun far la barba? Vez propi betg da tameir, ia sa
tgi faschez angal igl voss dueir.

Lament: Bagn damai, tigl far la barba ston igls peils neir tots davent!

Noldi:
Per plascheir, signour Lamenti, piglie plaz!

Lamenti: (avant tgi tschantar contaimpl`el cun precauziun la soptga da tottas
varts)

Noldi:
Tge vurdez? Vez anc mai via ena soptga?

Lamenti: (sa tschainta) Tge tgutga dumonda!

Noldi:
(ple per sasez) Ia m`adattesch alla gliout.

Lamenti: Fasche anavant. An diesch minutas vo igl mies auto da posta.

Noldi:
Nirossas betg a s`anriclar, signour Lamenti. Ia sung en barbier
cun capazitats. L`emda passada vaia schizont gia da spalar las
seidlas digl portg digl vaschign. Chegl è sto en portgung,  tarro
cun tottas quatter per aria ainten l`ava bugliainta.
Naturalmaintg er`el gio scanno. (ve dalla soptga da far la bara, è
sen l`otezza digl culiez en`essa tgi è taglieda or an la fruma da

Sm-BRU 2-7_An buteia da Noldi_(sm)


12
mesagligna.  An chella mesagligna ò Noldi smatgea igl culiez da
Lamenti. Sessour teira Noldi ena sagond`essa, tgi è er taglied`or,
cunter l`amprema, uscheia tg`igl tgea da Lamenti è sarro tranter
chellas dus essas.)

Lamenti: (malquiet) Tge cundrez digl boier egl chegl?

Noldi:
Chel è en agen patent. Ia va gio m`annunstgia per igl lascher
patentar. – Egl chegl betg ena geniala invenziun? (Noldi
franchescha las dus essas uscheia tgi tignan ferm ansemmen)

Lamenti: (agito, amprova da neir liber cugl tgea) Fò chegl basigns, ena tala
strangladoira?

Noldi:
Na, na basignevel egl betg, ma trement practic. Uscheia dovrigl
nign sbavarot. Chegl è d`avantatg ozande tgi vagn da vurdar da
betg tschuffargner igl ambiaint... Tge vez er detg: trer daints ni
rasura?

Lamenti: (an panica) rasura!!!

Noldi:
Ah ea, sung magari enpo amblidous... (gesticulescha tirond giu igl
rasoir. Prepara tot per la rasura. Lamenti sen la spotga vign veapi
inquiet el smina an tge calamitad tg`el sa catta.) Atgnamaintg vez
en grond cletg, tg`ia az va angal dar far la rasura...

Lamenti: (an angoscha) Tge vess oss chegl da muntar?

Noldi:
Ia manetg angal perveia dalla narcosa. Ma ea, schi vess gia da
tren en daint...

Lamenti: (energic) A me na vez betg da trer daints! Ia vi tgi fetschas dabot
chella rasura!!!

Noldi:
Dabot ni anc pi spert... (tgappa en grond martel ed igl tigna a
Lamenti davant igl nas) Vasez cò .... chegl è igl instrumaint per la
narcosa. Dessa demonstrar scu tgi  funcziunescha?

Lamenti: Planget am tirez or igl davos nerv.

Noldi:
Paperlapap! (dat a Lamenti ena dètga savunada, peglia igl cuntel
ainten mang. Lamenti trembla dalla tema) Star bel salda schiglio
schglischa or... stersas vaia ad egn an sbagl tagliea giu

Sm-BRU 2-7_An buteia da Noldi_(sm)


13
en`ureglia. (Lamenti sto purtar snuz ni barba, chegl tgi Noldi igl
taglia ossa giu)

Lamenti: Cale imediat cun chel baterlem.... ia poss betg ple tadlar!

Noldi:
(cuntiniesacha sainza sa lascher disturbar) Ed en`eda sunga
schglischia or ed igl mez digl nas è sto davent.

Lamenti: Fasche prescha, an tschintg minutas vo igl auto da posta!

Noldi:
E tar loter egl schizont sto igl antier tgea....... stgise, signour
Lamenti.... cò egl betg anc sober. Vossa fassada sto anc en`eda
neir savunada. (savunescha anc en`eda) Peils scu feilderom... igl
migler è savunar anc en`eda e lascher lomger. (metta la roba
dalla vart)

Lamenti: Tge egl oss puspe?

Noldi:
Ia dovr en sitg e vign per en amenign ven ustariea... igl pi dard
dumang marvegl sunga puspe cò. (vo ord isch)

Lamenti:  È chel ballurd? (amprova da sa deiliberar, chegl tgi na gartegia
betg) Chel teira anc davant dertgira! Chel cromer ò da las
panar. Schi fiss aglmanc ensatgi a cò tgi am savess gidar. (ins
sainta la tuba digl auto da posta) Sacramostas! Igl auto da posta
vign... ed  ia sung ranto scu igl vadel segl pantung!!!

4. Scena

(Otto e Seppa Knorr cumparan. En curious pêr. Otto sa lamainta da
mal agls daints. El ò plaea aint igl tgea)

Seppa:
(a Lamenti) Tge egl capito cun vous? Vez er mal agls daints?

Lamenti: Per l`amour da Dia, am gide e delibere me or da chella situaziun.

Seppa:
Noua è Noldi?

Lamenti: Ven ustareia. (Otto è sa tschanto ensanouas e sa lamainta da bass)

Seppa:
Tge? An ustareia? Chel amploster viglia piglier ord usareia! Tge
crei chel atgnamaintg..... eir da bel mezde an ustareia anstagl
d`esser cò per la gliout da Muntatsch... (vo) (far curta pôssa)

Sm-BRU 2-7_An buteia da Noldi_(sm)


14

Otto:
Ischas er en cass d`urgenza?

Lamenti: Na! Ia sung nign cass d`urgenza!!! Chegl tgi chel cromer fò è
kidnepping! Gist precis..... kidnepping

Otto:
Tge egl chegl? Kid- pegn- ping???

Lamenti: Rapimaint da persungas, per tgi ancleias migler. Chel Noldi ò
sainza far lungas sarro me sen chella banadeida soptga ed è siva
svania!

Otto:
(antscheva a reir) Chegl è puspe en stentgel da Noldi. Vous ischas
betg igl amprem e betg igl davos tgi el tractescha uscheia. (rei
anavant) Schi va anc dei da reir, passa perfign igl mies mal agls
daints (rei anavant)

Lamenti: (vilo) Cale da reir uschi nurant! Fiss pi scort schi gidessas me or
da chella soptga.

Otto:
Digl reminent, tge vez ansomma tschartgea aint cò?

Lamenti: Chegl vo aint a vous navot!

Otto:
Rivez digl exteriour?

Lamenti: Na, se da Coira.

Otto:
Aha, tuttegna digl exteriour.... (davant tgesa ins sainta igl tubar
digl auto da posta)

Lamenti: Chegl è`la! La posta, igl auto da posta! Ia sto eir! (zapigna scu en
nar sen la soptga)

Otto:
Angal nigna panica, la proxim`emda vo puspe egna. Nous ischans
betg giud veia. Mintg`emda ena posta.

Lamenti: Vous vez er humor. Turn mai ple an chella buteia. La mia vetta
mai ple!

Otto:
Chegl sarro er igl migler... chel da gl`onn passo, tg`è nia splimo e
scalpo fign sen la codgia, chel ins ò er mai ple via se cò.

Lamenti: Häh da tge ruschanez ansomma?

Sm-BRU 2-7_An buteia da Noldi_(sm)


15

Otto:
Da chel pulicist da magliaretsch tgi ò lia sarrar la buteia da
Noldi. Sessour vainsan splidia chel stroller tschumbato, cun
orgels e posaunas dalla val giuador----- da lez taimp sunga sto
migler an rap tgi ossa... (ins sainta igl tubar dalla posta tgi parta)

Lamenti: Ossa sunga pers. La posta vo e chegl saiza mè. (lamainta) Tge
dessa far?

Otto:
Spitgier e lascher dar l`ora pigls lareschs. A Muntatsch,  anc nign
tg`è mort ainten la soptga. Seglple sch`el era gio avant mort.

Lamenti: Am faschez neir or dalla sunga cun voss batarlem tgutg! Principe
ensatge ni cartez tgi viglia star cò a cutier?

Otto:
(amprova tot pacific da deliberar Lamenti, pero restigl er cun
ampruar pertge Otto ò igl gaudi da veir Lamenti ainten la trapla) Ia
va betg idea scu tgi chel cundrez funcziunescha. Per tgossas
tecnicas vaia propi dus mangs sanesters. (tschertga da cattar
ensatge) Forsa gessigl cun ena clav ni en grond
teirastrubas....(tschertga anavant) Schiglio ò`l tot chegl tg`ins
dovra ainten ena vischnanca. Dalla furtga da grascha anfignen
tigl teissa da rats (ò dantant catto ensatge) Forsa gessigl cun chegl
cò!

Lamenti: Tge è chegl?

Otto:
Dinamit... ed igls zurplegns en gist dasperas.

Lamenti: (an panica) Lasche star chegl, immediat! Chegl è privel da veta.

Otto:
Ma gist vurdar, scu tg`è da duvrar. (anveida en zurplegn e ligia dat
ot la discripziun) Dinamit..... fitg explosiv..... betg far fi agl
manevel.

Lamenti: Cale!! Cale!! Ischas betg tot tschient?!? Chegl surveiva betg!
(croda an svanimaint)

Otto:
Angal nign`agitaziun, siva vez segl ple en tgea neir e tgavels
sfaltrias anavos. (rei e dosta igl pachet)

5. scena

Sm-BRU 2-7_An buteia da Noldi_(sm)


16

(Nodi e Seppa turnan)

Otto:
(simulescha puspe en sgarschevel mal agls daints) Finalmaintg,
Noldi... te laschas spitgier me uscheia dei....

Nodli:
Otto... te ist veiramaintg en poveret... ma gl`amprem stoia fittar
cun chel ve tscho.

Otto:
Te ast angal d`am dar en zichel da chel ninars, sast chel or da
chella pitschna buteglia , alloura am vogl gio bler migler.

Seppa:
(agitada) Otto! Otto! Vea e varda! Igl paztgaint è mort....

Noldi:
(tot calm) Sarro bagn betg veir. (varda cun la glieisch d`ena lampa
da cassatga ainten igls îgls dulzond las palpevras) Chel ò anc
en`eda gia cletg. Gl`è angal en pitschen svanimaint. Chel metta
dalunga an peis. Ma oramai saia gl`amprem far ad el la tonsura.
E la rasura dovr`el er anc. Seppa! Dolz`enpo la sia testa. (fetta
far la barba

Seppa:
(è surstada) Chella taglola am para ancunaschainta. Tgenegn egl
chegl?

Noldi:
Lamenti ò`l nom e vign se da Coira.

Seppa:
Va bagn cartia. A chel amploster vaia anc da lavar las cotlas.

Nodli:
Angal spetga, gl`amprem vigl`ia fittar cun el.

Seppa:
Chegl è chel  tgi am ò eneda spitgia giu davos la plunga lenna.

Noldi:
Ma... da curt?

Seppa:
Avant circa vantg onns.

Otto:
Oz fugiss el gliunsch davent, sch`el antupess tè, am post creir!

Seppa:
Va cartia tgi te vegias mal agls daints.

Otto:
(lamentond) E chegl scu...

Seppa:
(dei a Noldi tignond igl mang davant no) el simulescha angal.
Adegna coura tg`ia cumond dad eir a fender lenna., survign el
mal agls daints.

Sm-BRU 2-7_An buteia da Noldi_(sm)


17

Otto:
Ia stung mal per la lenna.

Noldi:
Ossa bagn... va anc d`igl taglier igl pastg. (peglia la forbesch e
taglia tot igls tgavels “da la perucca”)

Seppa:
(varda enpo surstada) Zangas tgodas e martels schalos... ossa
ves`el or scu en baubuzi tgi tamainta igls unfants.

Nodli:
(ò fitto e dat ena scassada a Lamenti, ma adumbatten) Chegl è ossa
en durmantung. Sto pruar cun en`otra metoda. (amplanescha ena
sadela cun ava e derscha ena part sur igl tgea da Lamenti)

Lamenti: (oter tgi en lev schameir capeta navot)

Seppa:
Chegl stost far oter- mett`el segl tgea e sveida l`ava giu per la
tgotscha ed ia at garantesch tgi te ast succsess.

Noldi:
Saperlot... chegl è mianc ena schlet`idea. (derva la sera da l`essa)
Stost gidar, sulet sunga betg bung. (ansemmen mettan els Lamenti
segl tgea. La soptga serva scu posa. Noldi sveida igl rest da l`ava
ainten la tgotscha... tigneir la tensiun, po esser daveiras ni er angal
figurar lava giu dalla tgomma)

Lamenti: (vign cun grond schamem nonavant) Ageid... ia ma niaint. (stat an
peis, è tot confus, sa scassa  scu en tgang bletsch e tigna ve digl
tgea) Noua...noua èn igls mies tgavels?

Nodli:
(ò gio scuo els sen igl porta patisch e tigna lez a Lamenti davant igls
îgls)

Lamenti: (varda cadro) Èn chegl igls mies? (Noldi dat digl tgea) Igls mies
bels tgavels. – uscheia na saia betg eir sen veia?!

Noldi:
Anfignen tg`igl proxim auto da posta turna èn chels gio carschias
en zichelign.

Lamenti: Pertge capetta chegl a me... gist a me? (vot eir)

Seppa:
(stat davant el) Am canoschast anc, te buc vigl?

Lamenti: Am vignst ensascu, ensascu avant ancunaschainta. Ist te.. ist
bagn... precis, te ist la Seppa. Ma dei`am, scu ist rivada ainten
uscheia ena tagna da bandits?

Sm-BRU 2-7_An buteia da Noldi_(sm)


18

Seppa:
Sung maridada a cò, cun tschel ve lò. (mossa sen Otto)

Otto:
Ea... deplorablamaintg.

Seppa:
Te tarladia am ast laschea star, avant vantg onns. Pero, chegl am
è schi lung scu lartg. Tè vessa an nign cass lia.

Lamenti: (la varda da tgea anfignen pè) Tge cletg da Dia! Tge furtegna tgi
va gia, da lez taimp. (dalla vart) Tge spivintegl!

Seppa:
Te bucca mallavada. Fissast sto anc uschi led. Digl reminent, te
am ist anc dabet Fr. 8.45 pigls givlars tgi va gia cumpro a tè sen
fiera. Ta ragrodas anc, Giuli?

Lamenti: Chegl è ple tgi vantg onns tg`èn passos.

Seppa:
Ed alloura!? Ia ambleid navot. No cun igls raps!!

Lamenti: Seppa, ia crei tgi te ist betg tot tschient -  scu tschel ve tscho.
(mossa sen Otto) An chella vischnanca dattigl angal naramainta.

Seppa:
(peglia la scoua smanatschont) Gist te vot deir chegl. (varda sen el e
vei tgi l`ava igl corra or dallas tgotschas) Te... tgi cun tschuncanta
fast anc ainten las tgotschas! Te tgea blot!

Lamenti: (scappa or dad isch, Seppa vo siva cun la scoa)

6. scena

Noldi:
(sa deditgescha puspe a la lavour) Olala la tia donna ò sanc tgod
scu en tgaval furious!

Otto:
Dei navot. Ella lavoura er scu en tgaval. Perfign da mesa notg,
schi turn a tgesa ò`la anc ainta mang la scoua.

Noldi:
Ma gist uscheia.

Otto:
Atgnamaintg vess ella betg da sa lamentar. Ia bev betg... fem betg
e sung en om fidevel.

Noldi:
Alloura ast mainc en vezi.

Sm-BRU 2-7_An buteia da Noldi_(sm)


19
Otto:
Na, atgnamaintg betg. – Ma forsa angal en pitschen... mintgatant
deia badoias. (Seppa turna e tedla tiers)

Noldi:
Ea, ea chegl n`ast mianc d`am deir, chegl vaia gio dadei
m`acurschia... Tge fò ansoma igl ties mal agls daints.

Otto:
Schi  Seppa è betg danturn, vogl tip-top. Ma en vinars am fasches
er bagn.

Noldi:
Te ist an legher simulant (metta se en vinars) E la tia donna crei
tot a tè? (ò diglia Seppa)

Otto:
Ea, ea la Seppa crei tot. (peglia en detg got) Sast, ia va cò dalla
vart en daint tgi balucca, chel neir aintadem. (mossa) Pero, chel
fò betg zichel mal. E la mia Seppa crei tg`ia seia pigls corvs digl
mal e tge fo`la; ella am tarmetta gist an tia practica e l`ustareia è
gist dasperas.

Noldi:
An chel cass ast sbagliea isch. Chegl cò è nign ustareia.

Otto:
Ma tge vaia lia far, oz è betg ia tot siva giaveisch. La mia trabaca
ò per tot priestsch lia neir cun me. Ossa vo igl chint tuttegna se.
(tigna igl magiol ad ot) Viva Noldi! Te sast mianc t`imaginar cant
nurantas tgi femnas èn... aglmanc la mia. A chella post rachintar
las pi grondas paschongias ed ella maglia chegl scu setger,
hähähähä.

Seppa:
(fo siva) Hähähähähä....(Otto ò la snavour) Te angal rei usche
nurant! Ensatge ad garantescha; davent dad oz vast te betg ple
sulet an sorteida. Egl chegl cler e cligintevel?!

Otto:
(tot schlago) Ea, bagntgapibel, Seppa...

Seppa:
La ti trabacca è davent dad ossa segls ties caltgogns!

Otto:
(schlago) Ea, Seppa....

Seppa:
E chegl beg an ustareia... mabagn mintga de an baselgia!

Otto:
(schlago) Ea, Seppa.... he?! ... Noua?!.

Seppa:
E pertutgont las femnas nurantas, ruschanainsan a tgesa en pér
pleds ansemmen, tot pacific sot quatter îgls anfignen tgi egn da
chels vign blo. Ast tgapia?!

Sm-BRU 2-7_An buteia da Noldi_(sm)


20

Otto:
(schlago) Ma.... ma.... Seppa... ia va mianc managea tè.

Seppa:
(peglia la zanga gronda e la strocla a Noldi tg`è sursto , ainta mang)
Ed ossa teirast or chel daint tgi balucca!!

Otto:
(amprova da fugeir dad isch or)

Seppa:
(stat davant se) Na, na igl mies tger... trer aint la coua e fugeir...
chegl vign betg an dumonda! Sen la soptga cun tè! Chella è fatga
aposta per da chels scu te... (stompla Otto sen la soptga)

Otto:
(lamainta) Ma Seppa... ia sa betg lascher trer daints tgi èn sangs...

Seppa:
(stretga tger sur igl tgea dad Otto) Angal igl neir, Otto, sast chel tgi
balucca. (a Noldi) Sen tge spetgas? Dai, alla lavour!

Noldi:
Cun u sainza narcosa?

Otto:
(spertamaintg) Cun!

Noldi:
Chegl cossta exact diesch francs... (peglia igl martel grond, fò
spergiamaints davant Otto tg`è tamato, dolza igl martel)

Oto:
(dei spert) Na, sainza!

Noldi:
(Tot quiet) Alloura costigl anc tschintg... (peglia la pi gronda zanga
ed amprova da rivar aintadem tigl daint malsang) Derva... pi fitg...
anc enpo, Otto!

Seppa:
(ad Otto) Saintas betg bagn? – Deva la porta clavo! Igl docter vot
eir aint cugl instrumaint!

Noldi:
(amprova da darveir la bucca dad Otto) Uscheia vogl betg. Gl`è
migler cun la narcosa.

Otto:
(tigl pled narcosa derv`el ena bucunga)

Noldi:
(cuntaint) Uscheia egl dretg. Tigna bagn davert...

Otto:
(Sera anetgamaint la bucca e morda ainten igl det da Noldi)

Sm-BRU 2-7_An buteia da Noldi_(sm)


21
Noldi:
Au!! Au!! Aua!!! ist te nar! Lascha liber! (a Seppa) Noua è igl
martel? (tigl pled martel lascha Otto liber igl det) (Noldi sfrouscha
igl det e lamainta digl mal)

Seppa:
(plagn cumpassiun) Noldi... fogl mal?

Noldi:
(vilo) Cler tgi fò mal. Chel ò daints scu en Bulldogg!

Seppa:
Ma tge! An chel cass na saia betg ple dar ad el tgern or dalla
beschla da Frolic.

Noldi:
(smanatscha) Spetg`angal Otto. Chegl survignst anavos! Ed ossa
vigla trer igl daint! Ossa pir dretg!! (peglia la zanga ainta mang)
Derva! Anc daple!!- daple!!

Otto:
 (ò davert tant la bucca tgi Noldi so tigneir la zanga cunter la bucca.
Dat versaquantas morsas. Noldi lascha liber la zanga ed Otto fui
cun la zanga an bucca dad isch or. Navot è bung digl tigneir
anavos)

7. scena

Noldi:
(sa tschainta sen ensatge tg`è igl pi damanevel, è stanchel da las
strapazas) Cò am ast purto en bel paztgaint,- L`otr`eda egl pi
scort schi te vast cun el tigl veterinari.

Seppa:
Chel turna betg schi spert, post esser sieir. Amperneda ò`l fatg la
sia scola.

Noldi:
Ed ia er. ( tigna a Seppa igl det anflo davant fascha) Uscheia saia
mianc ple taglier tgavels... e da far la barba vogl er betg!

Seppa:
Cala cun chel lamantem. Post esser cuntaint tg`igl mies Otto ò
betg la rabgia da tgangs.

Nold:
Glez sunga mianc schi franc, schi egn morda da tala veisa.

Seppa:
Vea, moss`am la ti toppa. (varda giu igl det) Bagn, bagn chegl è igl
mislar davos. Cun chel ol er gio mors me e chegl bagn an la notg
da nozzas, chel fegher...

Sm-BRU 2-7_An buteia da Noldi_(sm)


22
Noldi:
La tia notg da nozza m`interessescha betg ena pipa tubac. (vo tar
ena trocla e peglia or roba per desinfectar ed anfascher) Cò! Leia
se a me igl det e chegl dai, avant tgi perd la nerva!

Seppa:
Ossa, ossa, egn siva gl`oter. Gl`amprem igl itg. (savoira vedlonder)
Bäh... chel itg toffa da cac-gagligna!

Noldi:
Moss`am! (savoira) Saperlot, chegl è igl mettel per far crescher
igls tgavels... (vo per en`otra) Chel vess d`esser igl dretg, ma
savoira tuttegna.

Seppa:
(savoira) Chel ni savoira ni toffa,  seglple en`odour da.... da
glimaias. Te tacorschas tez sch`igl fò bagn ni mal.

Heidi:
(dantant tgi Seppa leia se igl det, vign Heidi aint da porta) Ojeoje!
Tge egl capito signour Crameri ?

Noldi:
Navot pi nosch. Angal ena morsa d`en paztgaint rabgianto.
Tgunsch tg`el ò betg gia fidanza ainten las mias capazitads. Ma
scu gl`è- ins ò da chintar cun sperditas.

Heidi:
(rei) Egl sto chel tg`è ansant curria or da tgesa cun ensatge ainten
bucca?

Nodli:
Ea, chel ègl sto.

Heidi:
Curiva scu sch`el vess via chel dallas cornas. Speranza tgapp`el
betg en infarct.

Noldi:
En infarct! Betg dei da chegl. El am è anc dabet tschintg francs!

Seppa:
(ò fitto liier se) Soo! La tia toppa e cunscheida e lieida... anfignen
dumang è tot puspe bung,

Heidi:
(antscheva a far rughel) Èn chegl igls tgavels da signour Lamenti?

Noldi:
(stupia) Ea... pertge sast chegl?

Heidi:
El è rivo an ustareia, ò dumando per ena tgombra ed alloura am
egl crudo an îgl la sia blotta.

Seppa:
Tge rachintas cò?! Ena tgombra ò`l reservo, tar vusoters, chel
Don Juan?

Sm-BRU 2-7_An buteia da Noldi_(sm)


23
Heidi:
Angal per en`emda, anfignen tgi igl proxim auto da posta reiva
puspe.

Seppa:
Tge nombra ò la tgombra?

Heidi:
Nombra tredesch.

Seppa:
Tredesch! Gist precis tredesch?! Chegl totga gist la noda! Vign
imediat a visitar chel glorious Casanova. (vo energicamaint dad
isch or)

Noldi:
(cloma siva) Igl dei en bel saleid da me!

Heidi:
Tge fò neir la Seppa an tala furia?

Noldi:
Viglias regurdientschas, ma scu para betg las pi doltschas.

Heidi:
Planget am fogl starmaint da star anavant cò a Muntatsch...

Noldi:
Na, na... post pansar, a tè capetigl navot. Angal chels criticasters
tgi creian da stueir far rughel cun mia buteia, chels stoia metter
a pantung e mussar tgi tg`è cò igl patrung.

Heidi:
I fiss tot an urden schi vessas ena donna... uscheia savessas
separar igl luvratori dalla buteia. Vous manessas igl luvratori e
vossa donna la buteia.

Noldi:
Heidi, te raschungas scu schi chegl fiss igl pi simpel digl mond!!

Heidi:
Navot pi simpel tgi chegl. La tgesa è grond`avonda.

Nodli:
Tge am valigl d`aveir ena gronda tgesa schi survign nigna donna.

Heidi:
Ma signour Crameri... en om uschi flott e patent. Las donnas
vignan mez balurdas perveia da vous.

Noldi:
Ia savess tgenegna tg`am plaschess... ma...

Heidi:
Nign ma! Piglier ainta mang stuez la tgossa! Pi spert e miglier
tg`è! Emmm... danonder vign’la?

Noldi:
Danonder?..... äh fitg da manevel....

Heidi:
Scu savei`la or? È’la ena beligna?

Sm-BRU 2-7_An buteia da Noldi_(sm)


24

Noldi:
(ampatgea) Bagn, glez è’la... l`ò gronda sumeglia da tè.

Heidi:
(surstada) Sumeglia mè? -  Cò vaia marveglias!

Noldi.
Ia er.

Heidi:
Ègl ena feglia d`en pour?

Noldi:
Na, na, ena cameriera?

Heidi:
(surstada) Ena cameriera... forsa la Vreni da Taratsch?

Noldi:
Na, ma schi dei gio.... da manevel

8. scena

(an chel mument vign donna Susanna an stanza, evidentamaintg pi
giouna. Noldi è absolutamaintg betg ventirevel da chel disturbi)

Noldi:
(per sasez) Dianzer aint! Tge sto chella sgarotta gist ossa neir dad
isch aint, ossa tgi fiss sto sen schi bunga veia cun Heidi.

D.Susanna: (tot agitada) No.....Noldi! chel... chel mettel tgi te am ast do è
narischim bung. Nign battacor, nignas zuccanadas e nigna sien
ple. Panse uscheia ensatge. Ia ma saint puspe giouna, gist scu
avant onns. Nign om è ple sieir da me. Ia vess grond gost da
tgappar egn e mintgign e dar ena branclada. (vo cun
bratsch`averta vers Noldi)

Noldi:
(tschessa dus pass d`ena vart) Ella manegia chegl anc serious. (dat
tot) Ma donna Susanna.... ia va clientella...

D.Susanna: Aha... Heidi, mabagn... ia vei la concurenza è mengia gronda...

Nodli:
(sfrouscha davent igl suaditsch digl front, per sasez:) Oh tge cletg!
(ad ella) E scu vogn cun Minu? Ò`l fatg progress?

D.Susanna: Ansomma betg. Ossa è`l anc bler, bler pi marschung. Painsa,
Noldi, ossa mianc letg`el ple la coua, mies pover Minu.

Heidi:
Tge poveret (Heidi fo rughel)

Sm-BRU 2-7_An buteia da Noldi_(sm)


25
D. Susanna:Sch`ins savess aglmanc gidar ad el. Minu è anc gioven.

Noldi:
(peglia ena gronda buteglia giu dalla carunga) Amprue cun chella
masdegna. En sdom grond agl de. Ma angal per Minu e betg per
vous.

D.Susanna: Bagn cler tg`ia sa far chegl andretg. Ia sa liger.

Noldi:
(dalla vart) Ea, am para! (ad ella) Chella construcziun è fitg
impurtanta.

D.Susanna: (tigna la buteglia manevel digls îgls e ligia plagn e cligintevel)
Angal per animals. Ma ea, per tgi oter?

Noldi:
Ed ossa dabot a tgesa... am para tgi vigna da plover.

D. Susanna:Manegiast? Ia niss betg gugent blescha, la plievgia è navot per
bela gliout. Tgau Noldi, adia Heidi!

Noldi:
(derva curtaschevlamaintg ma datschiert la porta)

D.Susanna: (sa volva anc en`eda sen la sava digl isch) Sung anvilgiousa sen
Heidi... ia vess er piglia tè!

Noldi:
Angraztg per l`offerta. Ia vi ponderar la tgossa.

D.Susanna: An chel vass, dastga aveir speranza? Ia vess teribel gugent en
om.

Noldi:
(sera igl isch davant igl nas e stat davant se) Per l`amour da Dia,
speranza tgi chella vot ossa betg cumpensar tot chegl tg`ella ò
mantganto igls onns passos. Ella è en prievel per egn e mintg`om
dalla vischnanca. (stebgia per sasez)

Heidi:
Angal en meil madeir gosta bagn, Signour Crameri.

Noldi:
Pò esser. Ma meila marscha gosta a nign.

Heidi:
(consolont) Ia manetg betg nosch. A propos ; am vez betg anc
raspundia la dumonda d`ansant.

Noldi:
Schi chella  scatla restaurada fiss betg rivada cò perveia digl sies
giat Minu, vessa savia dar rasposta.

Sm-BRU 2-7_An buteia da Noldi_(sm)


26
Heidi:
Ia tedl!!

Noldi;:
(schinigia) Heidi... ia sa betg scu tg`ia dess antschever. Igl migler è
schi ser igl isch, avant tgi vign puspe ensatgi e disturba nous. (vot
sarar igl isch)

9. scena

Noldi:
(chel mument tgi Noldi vot sarar igl isch, vign Seppa da flanc aint,
purtont las tgotschas da Lamenti) (vilo) Anc egn ed ia igl
tumpanesch! Tge mantgigl? Ia dovr nignas tgotschas!

Seppa:
Te betg, ma Lamenti. Chel valanavot survign las tgotschas pir
coura tg`el am ò paea igls givlars, e betg minuta pi bôt!

Noldi:
Ed ossa? Chegl è ena buteia da victualias e betg egna da sagond
mang!

Lamenti: (cumpara an tgotschas curtas da gimnastica, boglia dalla rabgia) Cò
ist te! Do`m chellas tgotschas e chegl imediat!!! Schiglio....

Seppa:
Schiglio??

Lamenti: Schiglo vigna tar la pulizeia!!

Seppa:
 Hä! A cò a Muntatsch ogl nigna pulizeia... la pulizeia ischan
nous!! Ubetg Noldi?!

Lamenti: Ia vi las mias tgotschas!!! U schiglio tampunga tè!!

Seppa:
Ast diesch francs? Alloura survignst ellas.

Lamenti: Ossa diesch francs, avant custavignl 8.45!

Seppa:
La carascheia, Giuli, la carascheia!

Lamenti: (peglia la bursa or digl libroc e tschertga igls raps) Sast dar
anavos?

Seppa:
Cant?

Lamenti: Sen tschent francs!

Sm-BRU 2-7_An buteia da Noldi_(sm)


27
Seppa:
Saia betg. Ma te sast er dar tschent francs. Giuli...(sbaffagiont)
per indemnisar igls donns morals tgi va gia cura tgi te am ast
laschea star!

Lamenti: Per cletg da Dia sunga betg sto usche nurant. (a Noldi) E vous?

Noldi:
Ia? Pudez pansar... ia va anc mai via tants raps an en`eda.

Lamenti: (a Heidi tg`è anc adegna vedlonder da far rughel) E vous?

Heidi:
Ia er betg... ia va ansomma nigns raps.

Lamenti: Chegl è en cumplot! Tot è cunter mè, tot!

Noldi:
Ia savess az dar roba per la bancnota da tschent. Igl mies
sortimaint è grond e vetiers er anc favorevel.

Lamenti: Zuffle`m an pegna cugl voss sortimaint!!

Noldi:
Calzers vaia naturalmaintg er. Da fitg bunga qualitat, per cass tgi
lessas eir a pè anfignen giu Coira...

Lamenti: (vilo) Ena sfoira viglia!!

Noldi:
Am displai, sfoira vaia betg. Cò stuez eir tar la concurenza, giu
Coira.

Lamenti: Ossa am tanschigl! Oss egl giu fagn avonda!!

Seppa:
(vo damanevel a Lamenti) Giuli... betg t`agitescha se. Chegl na fò
betg bagn agl ties cor. (tschiffa sveltamaintg la bancnota or da
mang)

Lamenti: Te gaglinga impertinenta. Er anc angular!

Seppa:
Post ta decider tge tgi te vot! Las tgotschas ni igls raps?

Lamenti: Ed uscheia ena gerla vaia eneda gia gugent!

Seppa:
(curtaschevla) Ed ossa betg ple, tger Giuli?

Lamenti: (la sdrappa las tgotschas tot vilo or da mang)  gagligna nuranta
(teir`aint las tgotschas)

Sm-BRU 2-7_An buteia da Noldi_(sm)


28
Seppa:
Angraztg. Pi gugent esser ena gagligna nuranta tgi en cot
splimo...

D.Susanna: (vign an chel mument dad isch aint, porta tot cuntainta en matg
flours e vo directamaintg tar Noldi) Varda, va aposta cumpro per
tè, chel matg flours .Dess esser en segn da mia grond`amour per
tè....

Noldi:
(malampernevel, sa teira anavos) Angraztg, angraztg Susanna.
Chegl vo gist enpo spert cun chels sentimaints. Parigl betg er?

D.Susanna: Cuntrari, Nodli: ia less betg tgi en`otra niss trainteraint. A chella
musessa noua tg`igl Bartli vo pigl most (stat davant igls oters,
fetga igls mangs sen la talia) Ò ensatgi ensatge cuntrara?

Noldi:
Ia sung betg persvadia tgi nous dus giessan bagn a pêr.

D.Susanna: (premurada) Angal nigna tema Noldi... nous dus faschessan
gartager chegl.

Noldi:
(Mossa sen Lamenti) Forsa fiss chel signour ena miglra parteida
per vous...?

D.Susanna: Tge?! Chel cot splimo? Igl mies gost è, angal per deir, anc intact!

Noldi:
Ia dung per antant las flours ad el. Schi va cletg dei`el ea.

Lamenti: (patta cun rabgia las flours tschonderve) Zuffle`m am pegna cugl
voss baitem mutschignous! (vo or dad isch, sa volva e turna segl
isch) Savez  tge tgi ischas?  Battaglignas, bandits ed idiots! Ena
bargeda malziplada... (vo vilo)

D.Susanna: Las mias belas flours... betg da creir... (nara) A chel monster
d`en tge`blot mossa anc la maniera e chegl anfignen tg`igls
tgavels igl statten adretgse. Spetg`angal te smisirevel cumpogn.
(vo engergica or d`isch)

Seppa:
Spetga! Ia vign er cun tè. An dus faschainsan daple! (vo er)

10.scena

(siva tgi Seppa è davent sera Noldi igl isch cun la clav, ni
baricadescha tgi vo betg da darveir da dafora)

Sm-BRU 2-7_An buteia da Noldi_(sm)


29

Heidi:
Chegl è en travagl narischim. Mender tgi ainten en vesprer.

Noldi:
Schi chegl vo uscheia anavant, vaia ena dagotta digl cor avant tgi
va tschent.

Heidi;
Per l`amour da Dia... betg rachinte da chellas tgossas. Tge
faschess nossa vischnanca sainza vous?

Nodli:
Tge bel rughel tgi te ast fatg, Heidi... propa stupent. Planget creia
er tgi fiss basigns d`ena donna.

Heidi:
Vaia betg detg, signour Crameri?!

Noldi:
Bagn te ast raschung. Ties cunsegl ò ena valeta dad ôr. Ia surpegl
igl luvratori ed la mia donna magna la buteia. An salvs separos,
bagncler...

Heidi:
Chegl è bler migler. Cò vess perfign Lamenti navot ple da
lamentar.

Noldi:
Migler egl, ma betg ideal. Ia a cò, e mia donna tscho... Ach ea,
sch`ins è gioven end inamuro fissigl bel dad esser pi damanevel.

Heidi:
E tgi è chella princessa ventirevla?

Noldi:
Vot propi saveir?

Heidi:
Naturalmaintg. Chegl è bagn nign misteri?!

Nodli:
(ampatgea) Ella ò nom... ella vign ... ella è...

Heidi:
Ena cameriera!

Noldi:
(agito, cun plascheir) Heidi! Te sast...

Heidi:
Ma chegl am vez gio sez detg, ansant, tgi seia ena cameriera e
tg`ella vigna digl manevel.

Noldi:
Ah ea- fitg da manevel... Heidi! Tge schessas sch`ella fiss dalla
vischnanca?

Heidi:
Da Muntatsch? Chegl na sò betg esser. Cò dattigl angal ena
cameriera e chella sung ia.

Sm-BRU 2-7_An buteia da Noldi_(sm)


30

Noldi:
Ia vi angal egna, dus fissan gio egna mengia bler!

Heidi:
(stupeida) Ma... managiez forsa mè??
Noldi:
(dalla vart) Oss è`l or igl marmogn. (ed ella) Vessast angal da
manar la buteia, igl tigneir tgesa faschessa gio ia...

Heidi:
Noldi!!! (sa currigia spert) Stgise`m ... Signour Crameri...

Nodi:
Mengia tard (metta igl bratsch segl givi d`ella) Nous restagn tigl
te... ubetg Heidi?

Heidi:
Nous restagn tigl te... ubetg Noldi?

Nodli:
Per adegna?

Heidi:
Ea... per adegna... fign la fegn digl mond...

Noldi:
Scu an en film da romanza? Ach tge bel sentimaint... Heidi, tgi
vess panso tg`igl Crameri mareida (s`ambratschan e sa bitschen
cordial)

Otto:
(petga siv`en`urela plessas gedas ve digl isch)

Noldi:
(sa destatga planget da Heidi) (peglia vilo  igl pi grond martel ainta
mang) Oss am tanschigl. Chel vign vedlonder.--- Tge egl?

Otto:
Ia sung... Otto... ella davent?

Nodli:
Tgi?

Otto:
La mia viglia?

Nodli:
(metta davent igl martel) Ast d`aveir nigna tema... l`aria è sobra.
(derva)

Otto:
(stenda igl tgea an tottas direcziuns per far alla franca tgi Seppa è
betg danturn. Aintra angal planget, porta la zanga) Cò Noldi...
nirossast a duvrar ella.

Noldi:
Chegl è flot da tè, tgi te portas anavos igl mies instrumaint...
pegliast en vinars, Otto?

Otto:
Ea, partge betg-, ma angal egn.

Sm-BRU 2-7_An buteia da Noldi_(sm)


31

Noldi:
Vea! Peglia plaz! (peglia 3 zanigns ord stgaffa ed igls amplanescha.
Tots treis fon viva. Otto è fitg stupia digl sa cuntigneir da Heidi e
Noldi) (Noldi culei se las flours tg` èn giu mez e las mett`ansemen tar
en matg. Surdat el a Heidi) Cò Heidi, scu en segn da mia gronda
amour per tè!

Heidi:
(maliztgous) Schi ma sbagl betg, ò chegl gio ansant detg ensatgi...

Noldi:
Ma chest`eda valligl, donna Crameri...

Heidi:
Schi managiez, signour Crameri... (s`ambratschan)

Otto:
(barbgliotta tras igls daints) Signour Crameri? Donna Crameri?
(scassa igl tgea)

Heidi:
Noldi! Igl meis tgerign... (sa bitschen intensiv)

Otto:
Varda, varda. Puspe egn tg`è crudo aint. Gl`è scu tigl tiffels, chels
dervan igls îgls er pér cura tg`èn ainten la merda. (sa serva cun la
buteglia. Varda tiers intresso agl pér inamuro e s’acccorscha mianc
tg’igl sies  zaning è plagn e vo suror. Planget sa sera igl umang)

Tenda !

Sm-BRU 2-7_An buteia da Noldi_(sm)


- 1 -
En’atmosfera bumbastica
Cumegia an en act da Noelle Bruni
Translaziun Salome Demarmels
An la versiun originala è la persunga ainten la soptga da rodas ena donna.
Persungas  (ca. acziuns)
2-4 o / 3-5 d
ca. 65 Min.
Fidel Fontana  (97)
tat viev ainten la soptga da rodas, direct e rabiat
Rinaldo Fontana  (91)
sies fegl, fitg maladester e tremend malsieir
Gelgia Fontana  (69)
sia donna, histerica, ò ena fobia da tschuffareia e
bacterias
Melanie Fontana  (96)
beadia, permanentamaintg agl telefonign
Olivia Moser  (61)
beadia (cun pup), fitg cunsenztgousa
Signour Farrér*  (119)
funcziunari da siertad dalla pulizeia digl eroport
Signour Caviezel*  (1)
funcziunari da siertad dalla pulizeia digl eroport
* Las rollas digls funcziunaris da siertad pon er neir giueidas da donnas.

Taimp:
preschaint
Li:
stanza d’interrogaziun digl eroport

Sm-BRUNI 1-1

Sm-BRUNI 1-1_En_atmosfera bumbastica


- 2 -
Scenareia:
La part davos dalla tribuna è parteida an dus stanzas, tras ena sparmasada
cun en isch per passar.  Uscheia tgi tottas dus stanzas èn bagn vasevlas pigl
public.
Dalla vart sanestra dalla tribuna sa catta ena stanza d‘interrogaziun pitost
veida. Ena meisa an mez la stanza, d’ena vart dus soptgas e da l’otra vart
egna per l’interrogaziun. Ena cumoda cun cloccas d’ava e bitgers.
Dalla vart dretga dalla tribuna è en local da spitgier. Dretg èn enqualtgi
soptgas ed ena meisigna. Ena cumoda ni en regal cun revistas. Ve dalla pare
davos è en isch d’antrada.

Cuntign:
Scu mintga pêr onns planiseschan igls Fontanas en viadi communabel,
en’excursiun, la quala duess colliieir e puspe manar ansemen igls members
dalla famiglia tgi savessan betg esser pi differents. Ma gio avant la partenza
dattigl en tarmenta caos ed igl taimp agl eroport è stgers. Siva da chegl tgi
l’antiera famiglia è curreida an prescha tras igl eroport e stò constatar
frustrada agl gate, tg’ella ò bagn mantganto igl sgol, vignan els an carplina.
Tgi vess savia chintar cun chegl, tgi gist igl bab retignia vigna a render attent
an ena sonoritad, tg’els vegian en’atmosfera bumbastica? Ma betg angal
chegl para suspect agls funcziunaris dalla pulizeia digl eroport, er las
registraziuns scurrilas dallas cameras da survigilaziun igls laschan
smarvagler. Spertamaintg s’accorscha la famiglia, tgi en sgol mantganto saro
lour pi pitschen problem…

Sm-BRUNI 1-1_En_atmosfera bumbastica


- 3 -
1. Act
1. Scena:
Olivia, Rinaldo, Gelgia, Melanie, Fidel
(Igl uman sa derva ed Olivia, Rinaldo ed Gelgia èn aint igl local da spitgier. Gl’è
starnia valischas e tastgas. Olivia è an peis e nina la carotscha da pups. Angal igl
local da spitgier è illumino digls reflectours)
Rinaldo:  (vo se e giu aint igl local)  Oh je… oh je, an tge merda ans va ia
puspe mess. Ia sung betg bung da tigneir la mia bucca!
Olivia:  Vea, tschainta no, bab. Chegl tot porta ossa navot.
Rinaldo:  Ia va propi betg managea uscheia. Ia va puspe simplamaintg
stibgia navot!
Gelgia:  Chegl è propi tipic!
Olivia:  (admunond)  Mamma…  (a Rinaldo)  Chegl savagn nous, bab.
Perchegl vign chella tgossa er spert ad esser sclareida. Creiam.
Rinaldo:  Te ast do ena tala fadeia, tgi nous tots possan aveir en bel taimp
e tge fatsch’ia? Ia ruign en’eda puspe tot.
Olivia:  Tge vaia er angal stibgia? Leir eir a sgular cun la famiglia Fontana…
Gelgia:  (histerica)  Ea, nous vessans fatg migler da puspe eir cugl tren aint
igl Tessin, scu schiglio er, anstagl da sgular en’eda anturn igl mond.
Olivia:  Mamma, nous giagn an Italgia, damai circa set minutas pi gliunsch.
Gelgia:  Ea, ma agl Tessin vainsa adegna gia schi bel. E lò è igl hotel
garantia sober.
Olivia:  (scassa igl tge)  Igl noss hotel an Italgia è er sober. El ò nov steilas
sen Tripadvisor.
Gelgia:  Da quantas? Da 20?
Olivia:  Da diesch chinta.
Gelgia:  Sast te ansasez, quant nunhigienic tg’en aviun è? (metta en mang
davant bucca)  Metta’t avant, quants faziels da nas duvros e quants
scarnoz da rietschadeiras tgi von a fittar ainten chellas tastgas digl sez!
Olivia:  Igl tren è francamaintg betg pi higieinic, schi tots mettan lour peis
stgivous sen igl sez. Ed ansomma, vusoters stuez betg tutgier chellas
tatgas digls sez.

Sm-BRUNI 1-1_En_atmosfera bumbastica


- 4 -
Rinaldo:  Cler, ia stò bagn liger tras igl figl d’urgenza e surtot igl amprender
ordafora. Vusoters savez gio quant gronda tgi mia tema da sgular è.
(sfrouscha igls sies mangs suantos sen igls calungs)
Gelgia:  Ea, gio betg risca d’am tutgier cun tias toppas tschuffas.  (peglia gist
notiers igl med da desinfectar e subregia igls mangs)
Olivia:  (expirescha fonsamaintg)  Bab, betg rompa’t la testa. Ultra da chegl ast
maglea aglmanc dodesch quadrigns da setger cun se „Klosterfrau
Melissengeist“ per quietar tia nerva, (pôssa) avant tgi te ast svido
giuadaint la clocca Williams.
Rinaldo:  Ea, e gido ògl tuttegna navot.  (scassa igls mangs, scu sch’el savess
uscheia scassar davent la nervousadad)
Olivia:  I so gio capitar prest navot. La schanza da sa disgraztger
mortalmaintg cun en aviun è egn tar circa 7,22 milliuns. Noss viadis
cugl tren èn bler pi privlous!
Rinaldo:  Ia sa betg, tge tgi te amprovas, ma i gida betg.
Olivia:  Ia va panso, tgi nous tots ans saptgan en’eda piglier ansemen per
pudeir far belas e fitg basignevlas vacanzas scu famiglia. Ma per vossa
furtegna  (varda sen l’oura)  mantgantagn nous glistess igl sgol.
Melanie:  (stompla dad isch aint tat Fidel ainten la soptga da rodas)  Ia at dei egn.
Ia at geid mai ple dad eir sen sacret. Ensatge schi fodagea vaia gio da
dei betg via ple.
Fidel:  Chegl so betg esser, sch’ins varda la fatscha digl novnaschia dad
Olivia, sumigliagn nous scu en ov a l’oter.
Melanie:  Ia va betg managea la fatscha, tat!
Fidel:  Te matta impertinenta. Varda te pi scort, da tschartger ena lavour,
schiglio vign chel plascheir ad accumpagner tè durant tia antiera veta.
Melanie:  Ia at met simplamaintg se pez, alloura è igl cass liquido.  (stretga
sur igl sies vainter e sbarbgliotta sottavousch sainza tg’igls oters la saintan)
Ia stò tuttegna amprender.
Olivia:  Tschante.  (varda vers Fidel ainten la soptga da rodas)  Te sast, tge tg’ia
manetg. Nous stuagn finalmaintg discutar, scu tgi nign puspe or da
chella misergia. Ia less propi gugent anc tschiffer igl sgol.
Melanie:  Äh ea, de’m part, cura tgi vez fitto.  (sa lascha crudar sen ena soptga
e sa fatschainta cugl sies telefonign)
Gelgia:  Tge lez ansomma discutar? Chegl tot è evidentamaintg angal ena
gronda malancligientscha.

Sm-BRUNI 1-1_En_atmosfera bumbastica


- 5 -
Melanie:  (sarcastic)  Ah ea, te manegias, tgi bab vegia betg propi ena bomba
ainten sia valischa?
tots:  Psssscht!!
Melanie:  Ma tge? Nous ischans gio bagn tar la pulizeia digl eroport! Tge
vottigl far? Ans arrestar anc eneda?
Olivia:  Cale cun chella dispeta! Scu vainsa lia saveir, tgi chegl escalescha
gist an tala veisa?
Fidel:  Ia sung persvadia, tgi mintgign, cun excepziun digl mies fegl, chel
pangalatg, so, tg’ins cloma betg agl eroport an totta sonoritad: (fò siva
a Rinaldo)  „Tge atmosfera bumbastica!“
Rinaldo:  Bab, chegl vaia betg managea uscheia...
Fidel:  Stupent, chegl ans porta ena massa.
Rinaldo:  Semper chellas carplinas e chel sagliattem an prescha tras igl
eroport. Ia era gio nervous avonda perveia digl sgol…. Cò am ògl
simplamaintg patto or ena sieranza!
Fidel:  Ia crei tgi seia betg angal sagleida or egna, mabagn tottas.
Rinaldo:  Ia va bagn detg, tg’am seia simplamaintg sglischia or. Perveia da
tè erans ansomma schi tard vedlonder. Angal perchegl tgi te levas
mianc neir cun nous.
Fidel:  Ea, adegna stuez am strer cun vusoters. Ia va detg dall’antschatta
davent tg’ia stetta tar la mia Olga dalla spitex.  (simgiond)  Ella vess per
franc vurdo bagn da me a tgesa, fatg bogn cun me e masso las mias
avagnas grossas.
Olivia:  Bagn damai, nous vagn gio cun nous nigna „vusoters savez bagn
tge“. Chel signour dalla pulizeia ans vign a tschantar en pêr dumondas
e tot igl ple controllar anc en’eda nossa bagascha. E forsa nignsa
tuttegna anc a taimp tigl noss sgol.
Fidel:  Oh na, stò chegl esser?
Olivia:  (a Fidel)  Controllar la bagascha ni tgi nign tuttegna anc da sgular?
Fidel:  (despero)  Hm…
Rinaldo:  (sfrouscha igls mangs nervous segls calungs)  Oh, ia sper tg’ia vegia
betg dad eir tot sulet ainten la stanza d’interrogaziun. Vusoters savez
tgi fauxpas è quasi igl mies sagond nom!
Olivia:  Te deist simplamaintg, tgi seia sto ena malancligientscha.

Sm-BRUNI 1-1_En_atmosfera bumbastica


- 6 -
Gelgia:  Chegl vign bung! Schi dei tgi cattan betg or, tge tg’è succedia tar la
controlla da siertad.
Rinaldo:  (ad Gelgia)  Ia igls dei simplamaintg, tgi tot seia la mia colpa,
tgerigna.
Olivia:  Spetga… tge exact è capito tar la controlla da siertad, mamma?!
Rinaldo:  (bargelont)  Nous nign tots perveia da me ainten perschung.
Gelgia:  (en zichel malsieira)  Ni perveia da me!
2. Scena:
Farrér, Rinaldo, Gelgia, Olivia, Melanie, Fidel
(Chel mument aintra Farrér cun en munt actas. La famiglia para fitg malquietta)
Farrér:  (om robust, vistgia an uniforma da pulizeia. Para strantg e cunsciaint da
sasez)  Famiglia Fontana, mies nom è Farrér. Ia sung funcziunari dalla
pulizeia digl eroport da Turitg.
tot:  Allegra!
Farrér:  An chel cass ischas Vous chels pajass tg’on proclamo ena
smanatschada da bombas agl gate?
Olivia:  Chegl è tot angal sto ena tgutga maltgapientscha.
Farrér:  (plagn tgapientscha)  Savez quant savens tgi capeta, tg’ensatgi peglia
per sbagl igl pled bomba ainten bucca? E tar 99% ègl alloura propi en
sbagl ni en tger spass. Ma nous stuagn piglier sot la marella mintga
suspect, tuttegna quant pitschen tg’el è.  (fò segns cun sias actas ainta
mang)  Protocol!
Fidel:  Alloura pudagn nous gio prest bandunar chesta rosna stitga? Tar me
a tgesa spetga ena dama giovna.
Farrér:  Schi chegl è daveiras ena malancligientscha, alloura pudagn nous
reglar chegl spertamaintg. I dat simplamaintg ena multa ansalada, ma
normalmaintg dattigl nignas consequenzas gravantas.
Olivia:  Tge vot chegl deir? Scu vogl ossa anavant?
Farrér:  Nous nign ad interrogar tots davart igl fatg. En pêr tgossas detg
scurrilas èn neidas filmadas dalla camera da survigilaziun. Chellas
lainsa vurdar ansemen. Schi tot sa lascha sclareir, pudez cuntinuar
Voss viadi.
Olivia:  Chegl tunga raschunevel. Nous ischans naturalmaintg cooperativs.

Sm-BRUNI 1-1_En_atmosfera bumbastica


- 7 -
Farrér: Bagn damai, nous antschavagn cun Vous, Signour Fontana! Igls
oters pon gugent piglier anc en’eda plaz.
(Farrér e Rinaldo sortan tras igl isch an mez la stanza d’interrogaziun. La gleisch
aint igl local da spitgier sa steida e la gleisch ainten la stanza d’interrogaziun sa
veida)
3. Scena:
Farrér, Rinaldo
(Els dus aintran ainten la stanza d‘interrogaziun)
Farrér:  Fasche igl bagn e tschante, Signour Fontana. Lez bever ensatge?
Rinaldo:  (sa tschainta sen egna dallas soptgas davant meisa)  Ava?
Farrér:  Displaschevlamaintg…
Rinaldo:  Alloura pi gugent betg! Ava minerala am dat adegna segl mies
magung sensibel.
Farrér:  E schiglio pudez simplamaintg piglier.  (peglia en bitger ava e sa
tschainta visavi a Rinaldo)  Bagn damai, Signour Fontana.  (preligia sia
acta)  Savez am confirmar:  Vous ischas Rinaldo Bernhard Fontana,
naschia igls 01-05-64?
Rinaldo:  Exact.
Farrér:  Aha. E tge faschez Vous da mastier?
Rinaldo:  Ia sung informaticher.
Farrér:  (sbarbgliotta)  Glez era prest cler.
Rinaldo:  Tge schez cò?
Farrér:  Ia va detg:  Ia va dalunga vasia tgi seias betg en prer.
Rinaldo:  (scassa igl tgea, losch)  Na, franc betg.
Farrér:  E Vous savez, pertge tg’ischas cò?
Rinaldo:  Ia… ähm… ia va en presentimaint.
Farrér:  Noua Az magna igl viadi dad oz e cun tgi ischas da viadi?
Rinaldo:  Nous lagn eir en’emda an Italgia an vacanzas. Nous vot deir mia
famiglia. Mies bab, chel viglet ainten la soptga da rodas, mia donna,
chella viglia sainza soptga da rodas, mias feglias Melanie ed Olivia,
ansemen cun mia pitschna beadia.
Farrér:  Tge flot! Sgulez Vous savens?

Sm-BRUNI 1-1_En_atmosfera bumbastica


- 8 -
Rinaldo:  Na… perchegl è succedia chel antier battibogl. Ia va tema da
sgular!
Farrér:  Hmm, ea, chegl fò naturalmaintg pi greva la tgossas. Ma savez, la
schanza da crudar giu cun en aviun è…
Rinaldo:  (igl dat tranteraint)  1 tar 7.22 milliuns… ia sa!
Farrér:  Okay, Signour Fontana, Vous vez laschea crudar la dètga bomba
agl gate.  (surrei)  Stgise, ia va betg savia lascher chella sgnocca... Lez forsa
am declarar vossa tscherna da pleds?
Rinaldo:  Ia crei tg’ia dovra tuttegna en got, sch’ia dastg.  (stat an peis, peglia
la clocca d’ava, ma igls sies mangs tremblan mengia fitg)
Farrér:  Ia az geid.  (stat an peis ed igl derscha aint)  Vous ischas detg nervous,
per veir da zuppantar navot.
Rinaldo:  (beva en got)  Ia sa, tg’ia vigna a survagneir pir avonda giu per testa.
(malsieir)  E chegl betg da Vous.
Farrér:  Hmm.  (sa tschainta)  Rachinte’m, scu ègl nia tar chella persa digl
tgea agl gate?
Rinaldo:  (saglia nervous d’en cantung an l‘oter)  Nous vagn gia da far ena
narra prescha per neir agl eroport, tots faschevan carplina. Bab ò bagn
gia da turnar anavos an tgesa, cura tg’erans gio pronts tigl auto,
schibagn tg’erans schi tard vedlonder ed ia era gio avonda nervous
perveia digl sgular ed alloura am ègl simplamaintg sglischia or. E chegl
aint igl pi fallo mument.
Farrér:  E chel „ia explodesch planget“ vez er simplamaintg uscheia agiunto?
Rinaldo:  (sa tschainta puspe)  Oh je, tots on simplamaintg baito igl madem
mument e s’ampermalo ed ia va panso, tg’ia explodescha ord spira
rabgia.  (cuata la bucca cugls mangs)  Stgise! Betg gio puspe.
Farrér:  Oje, chels gis da pleds surlaschez davent dad ossa pi gugent a me.
L’oura fò tictac!
Rinaldo:  Vez ossa detg aposta chegl?
Farrér:  (surrei)  Chegl è sto legher, ubetg? Na, nous stuagn propi vurdar da
far en po anavant!  (ligia las sias actas)  Vez plazzo segl areal digl
eroport ni ve da Vous ena bomba ni transportez Vous matergia
explosiva?
Rinaldo:  Chegl savess ia mianc. Ia sung bler mengia maladester per esser
criminal.
Farrér:  An chel cass vez navot ancunter, sch’ia pegl en sfrousch da Vous?

Sm-BRUNI 1-1_En_atmosfera bumbastica


- 9 -
Rinaldo:  (plagn cumplexs)  Tge lez?
Farrér:  (stat an peis, vo tar la cumoda e peglia notiers en lung bastunet da vatta)
En sfrousch da particlas da matergia explosiva.
Rinaldo:  (varda sen igls sies mangs)  Cò cattez segl ple suaditsch.
Farrér:  Chegl vo. Ste gist en’eda an peis e stande or tots dus mangs.
(Rinaldo stat se e stenda or esitont igls mangs. Farrér peglia en sfrousch dalla
surfatscha digls mangs e per lung igls calungs)
Farrér:  Chegl examinagn nous gist. Tot chegl ins so ozande far cun igl
telefonign. Da nar, betg?  (peglia notiers igl sies telefonign e ligia la prova
cugl scanner)  Pigle plaz. Vous ischas sober.
Rinaldo:  Sche chegl en’eda alla mia donna.  (sa tschainta)  Stgise, ia va
angal lia deescalar la disposiziun.  (realisescha tge tg’el ò detg)  Ou...
Farrér:  (revolva igls îgls e metta tot d’en mang)  Lagn neir tigl punct.  (struba
anturn l’acta e la stompla ve tar Rinaldo)  Nous vagn stibgia las
registraziuns dallas cameras da survigilaziun dad oz an dumang.
(mossa sen igl maletg)  Vous tschantez agl gate e vurdez ples minutas
vers dretg e sanester e faschez ena tscheira ni splatschez las
misselas. Chegl è cleramaintg en cumportamaint nervous. Savez am
explitgier chegl?
Rinaldo:  Igl mies culiez è blocco!  (sa stenda)  Santiz chegl?
Farrér:  E cò?  (mossa en ulteriour maletg)  Cò stez dasper la tualetta digl gate
e faschez exercezis da karate? Gl’amprem ischas nervous, siva prest
agressiv ed ossa stresso? Vous am parez betg dad esser fitg equilibro!
Rinaldo:  (despero)  Chegl dei igl mies terapeut da Shakra er adegna.
Perchegl manegia el, tg’ia dessa far an talas situaziuns (mossa segls
maletgs) igls mies exercezis da Tai Chi. Chegl èn muvimaints
harmonics ed ena respiraziun mievla per metter an armuneia igl corp.
Vurde en’eda…  (stat an peis, fò enqualtgi muvimaints plangs e currents
cugl antier corp. El perda pero la balantscha, scarpitscha, sa tigna ve dalla
meisa e steira giu mez tot las actas)
Farrér:  Jesses, Signour Fontana. Vez az fatg mal?
Rinaldo:  (rimna hecticamaintg tot las actas)  Per plascheir, betg rachinte chegl
alla mia donna. Ella dei adegna, tgi sport da cumbat seia privlous.
Farrér:  Sport da cumbat lessa ossa betg numnar chegl…
Rinaldo:  Tge?

Sm-BRUNI 1-1_En_atmosfera bumbastica


- 10 -
Farrér:  Ia la rachint navot. Tot an rughel.  (igl peglia or da mang las actas)
Nous faschagn gist anavant. Vous vez scretg cò, tgi vegias betg
pacheto vusez la valischa. È chegl uscheia?
Rinaldo:  Ea, chegl fò adegna mia donna per me. Ella ò betg gugent, sch’ia
totg aint mengia fitg la mia vistgadeira. Pertge, vez catto ensatge?
Farrér:  (irrito)  Na, anfignen ossa betg. Ma cun da chellas detgas am
faschez betg gist simpel. Bagn damai, lagn piglier vetiers Vossa donna
e la bagascha.  (stat se e vo vers igl isch)
(stidar la gleisch)
4. Scena:
Olivia, Fidel, Gelgia, Melanie
(La gleisch aint igl local da spitgier sa veida)
Olivia:  (metta d’en mang igl telefonign)  Bagn damai, ossa ègl uffizial: Igl aviun
è propi partia sainza nous. Ia va gist via segl „flight radar“ tg’el è partia.
Adia vacanzas.
Fidel:  (incanto)  Ooooolga, ia reiv! Chella spitgaro gio plagn brama sen me.
Gelgia:  Cura possa finalmaintg far ena duscha tgoda e lavar giu tot chellas
bacterias stgivousas? Tgi so tge tg’ia va gio tot tschiff se cun tutgier
aint tot chels selectours.
Melanie:  (rei)  Segl pi pac en donn digl tscharvi.
Gelgia:  Sast te quantas bacterias tgi sa cattan segl ties telefonign?
Disgustous. Mender tg’en barschung da sacret.
Fidel:  Schibagn tg’ella ò er gio via ena massa da chels oz.
Melanie:  Ist bagn sto cuntaint, tg’ia va gido da puzager igl ties tgigl. Ed ultra
da chegl vaia igl davos taimp ena vascheia en po pi debla!
Gelgia:  Oh je, te poretta. Ast pero betg forsa ena inflammaziun dalla
vascheia?
Melanie:  (tschertga ena vercla)  Ääh, na-na... ma ensatge strocla sen la
vascheia. Ma forsa ègl dall’agitaziun.
Olivia:  (suspectousa)  Pertge dall’agitaziun? Anfignen avant curt at ògl
ansomma betg interesso, tge tgi corra e passa cò.

Sm-BRUNI 1-1_En_atmosfera bumbastica


- 11 -
Melanie:  Na, siva dad Olga ed avagnas grossas am ògl mess giu.  (varda
segl telefonign, amprova da deviier)  Vot saveir, tge tg‘è propi interessant?
Chel Tobias cò  (mossa segl telefonign)  32. El ò gugent humor e bung
damagler. Gist igl dretg per me. E…  (strameida)  conversaziuns
profondas? Na, angraztg!  (stretga cun ena gronda gesta cun igl det
mussader en’eda da dretg a sanester sur igl monitour digl telefonign)
Gelgia:  Fast puspe igl swiffera?
Melanie:  Swipe, mamma. Sen Tinder. Schi en tip am plai, stretga igl sies
profil cunter mang dretg, schi betg, cunter sanester.  (mossa la direcziun
cugl det mussader cun en grond gest)  Scu per exaimpel chel Dani, el ò
gugent spassagedas lungas  (mossa cuntergost)  – sainza me!  (stretga
cugl det cunter sanester)
Fidel:  Te vurdessas pi scort, tgi te cattas lavour. Tgi vigna puspe aint en po
raps an tia cassa!
Melanie:  Varda, Fabian ò ena jacht e savess francamaintg finanztgier en
zichel la mia veta. Ouu, na, el ò tgotschas da far bogn cotschnas. Chegl
è navot.
Gelgia:  Tge vess alloura da veir uscheia en gioven signour per plascheir a
tè?
Melanie:  (scu sagiatto or dalla pistola)  Igl pi gugent egn tgi gudogna avonda
raps, uscheia tg’ia va betg dad eir a luvrar e tg’è betg bler a tgesa. Ed
el duess sa vistgeir ple u manc bagn, uscheia tg’ia am sa mussar cun
el. Ea e forsa egn tg’ò gugent unfants.
Olivia:  (surstada)  Hä? Te vot gio veir nigns unfants!
Melanie:  (dei manzignas)  Ma alloura sa concentrescha el forsa sen igl ties
unfant ed am lascha cumpôss.
Olivia:  Pertge tschertgas ensatgi, schi te ast schi tgutgas preteisas?
Melanie:  Schliaziun transitorica.
(Igl isch tar la stanza d’interrogaziun sa derva e Farrér tigna sia testa aint igl
local da spitgier)
Farrér:  Donna Fontana.  (varda se per Gelgia)  Vez peda en mument? Per
plascheir pigle Vossa valischa cun Vous.  (svanescha gist puspe ainten la
stanza d‘interrogaziun)
Gelgia:  Oh jesses, tge ò el ossa puspe stallagea?  (stat an peis e vo cun la
valischa ainten la stanza d‘interrogaziun)
(La gleisch aint igl local da spitgier sa steida)

Sm-BRUNI 1-1_En_atmosfera bumbastica


- 12 -
5. Scena:
Farrér, Gelgia, Rinaldo
(La gleisch ainten la stanza d’interrogaziun sa veida)
Farrér:  (è gio pront davos meisa)  Bagn damai, donna Fontana. Pigle angal
plaz.  (mossa sen la soptga dasper Rinaldo)
Gelgia:  (peglia en pachet cun faziels da desinfectar or dalla tastga e nattegia scu
amprem en’eda la soptga)  Vous pudez gio antschever, signour Farrér. Ia
sung dalunga pronta.
Farrér:  Bung, donna Fontana. Vous vez…
Gelgia:  (interrompa el ed igl stenda ancunter igl faziel)  Jesses na, ossa vurde
en’eda quant tschuf tgi vign davent cò. Gist perchegl èn stanzas
publicas en’absoluta catastrofa.
Farrér:  Tgapibel. Ma anavos tigl tema. Vous vez…
Gelgia:  (igl interrompa puspe)  Ossa az imagine, sch’ia fiss ma tschantada e
tot chel tschuf e polver fiss ia aint igls mies pulmungs…
Farrér:  (perda planget la pazienztga)  Chegl fiss daveiras ena merda. Ma...
Gelgia:  (igl lascha betg fittar da ruschanar)  Cugl taimp dess chegl nattas segls
pulmungs ed i po bagn esser, tgi dess ena malsogna da polver digls
pulmungs betg maligna, ma schi vo tgutg, alloura dattigl ena maligna
ed alloura…
Farrér:  (murmura)  Oh je, pertge capeta chegl adegna a me?
Gelgia:  Vez Vous detg ensatge?
Farrér:  Ia va detg:  Chegl fiss propi mender!
Rinaldo:  (consainta)  Hä, chegl vez gio mianc detg...
Gelgia:  (interrompa Rinaldo, nattegia pero anavant la soptga)  Vous schez,
Signour Farrér. Bung tg’ia va adegna cun me ensatge per desinfectar.
(sa tschainta e nattegia la platta dalla meisa davant ella, avant tg’ella metta
ansemen igls mangs)
Farrér:  Donna Fontana, Voss om am ò rachinto, tgi Vous gez an Italgia an
vacanzas. Vez Vous planiso igl viadi?
Gelgia:  Nossa feglia ò organiso chegl. Ella ò betg gist schi simpel igl
mument.
Farrér:  Cun Vous?  (mossa vers Gelgia)
Gelgia:  Na, cugl om.

Sm-BRUNI 1-1_En_atmosfera bumbastica


- 13 -
Farrér:  Ah, cun Vous?  (mossa vers Rinaldo)
Gelgia:  Cugl bab digl unfant.
Farrér:  (mossa vers Rinaldo)  Hä, Vous ischas betg igl bab?
Rinaldo:  Tge?  (ad Gelgia)  Sunga betg?
Gelgia:  (indigneida a Rinaldo)  Te ist cun gronda prubabladad igl bab.
Rinaldo:  Ah sch’alloura...
Gelgia:  (a Farrér)  E Vous faschez igl detg scumbiglem. Olivia ò organiso
tot chegl per s`approximar nous scu famiglia. Perchegl tgi ella ed igl
sies om èn siva d’en taimp an ena crisa matrimoniala.
Farrér:  (totga igl sies front)  Bagn damai, Vossa feglia Olivia ò planiso chel
viadi. Ma Vous vez pacheto las valischas?
Gelgia:  Angal la mia e chella digl mies om. Savez, l’eda avant ò el faldo la
sia vistgadeira cugls mangs blots e la mess ainten la valischa. Vez
Vous savia, tgi anturn nous sa sviluppan mintga de milliuns da
bacterias?
Farrér:  Ia va smino ensatge an chella direcziun.
Gelgia:  Ea, e gio en gram fecalias ò ples milliardas bacterias.
Farrér:  Ähä, e perchegl vez Vous…
Gelgia:  (fetta la construcziun per el)  Perchegl vaia gl’amprem mess igl sies
vesch an en bogn dad alcohol e natron e siva lavo sen 60 grads. E
naturalmaintg faldo tot cun gants e…
Farrér:  (interrompa chietamaintg, ma francamaintg Gelgia)  Donna Fontana,
mia dumonda è betg, scu tgi vez pacheto, mabagn tge?
Gelgia:  (saglia an peis e steira no pi manevel la valischa)  Ma schi glez Az
mossa. Cò vainsa set pêr sottgotschas  – faldadas a travers, tschintg
blusas – rulladas, treis tgotschas…
Farrér:  (interrompa)  Nous vurdagn gist ansemen chegl.  (stat an peis e metta
la valischa sen meisa)  Savez per plascheir darveir ella?
Gelgia:  Naturalmaintg.  (peglia notiers igl sies med da desinfectar e
desinfectescha igls mangs avant tg’ella derva la valischa cun igl faziel
desinfecto)  Voilà.

Sm-BRUNI 1-1_En_atmosfera bumbastica


- 14 -
Farrér:  Vez Vous pacheto matergia explosiva, liquids inflammabels ni oters
objects inflammabels? Aerosol, lac da tgavels, trics, cigarettas
electricas, vapurisaders da sglatsch, ed uscheia anavant?
Gelgia:  Na, tge vessans nous d’antschever cun chellas tgossas?
Rinaldo:  (scuraschea)  Igl sulet tgi vagn cun nous tgi saglia spert an l’aria è
igl mies bab or lò.  (curta pôssa)  Vous savez, tge tg’ia manetg.
Farrér:  Tge vainsa cò?  (vot tschiffer ensatge or dalla valischa, ma Gelgia igl dat
giu per la detta)
Gelgia:  Ischas Vous nar? Cun Vossas toppas tschuffas.  (peglia notiers en
ulteriour faziel da desinfectar ed igl nattegia la detta cun chel)  Bung, ossa
pudez.  (mossa vers la valischa)
Farrér:  (la contaimpla stramia, tschiffa pero ainten la valischa e peglia notiers en
vapurisader)  Tge ègl aint cò?
Gelgia:  Scienzios japanes on fatg avant en pêr onns ena studia davart lacs
da tgavels e catto bacterias pitignas. Bacterias èn veiras artistas da
surveiver, or da chel muteiv produtgescha mez igls mies.
Farrér:  Ea, glez ins vei.
Gelgia:  (loscha)  Capasche.
Farrér:  (peglia notiers en pitschen codeschign)  Tge vainsa cò? Vez nudo aint
cò igl plan da construcziun d’ena bomba?  (struba igl codesch ed igl
scassa)
Rinaldo:  Na, chegl è la mia revista da sport.
Farrér:  (preligia)  Solt da chakra – ena extasa da solt e quietezza.
Rinaldo:  Chegl èn solts tgi stimuleschan igls mies chakras e tgi fon
plascheir.
Farrér:  (igldosta spert puspe ainten la valischa)  Pertge dumonda ansomma?
Vez anc otras tgossas ainten la valischa, tgi nous vessans dad
intercureir?  (sgoltra precautamaintg ainten la valischa, en tanga croda or
dalla valischa)  Oh, stgise, Donna Fontana.
Rinaldo:  (igl è penibel)  Chegl è igl mies.
Farrér:  Naturalmaintg è chegl uscheia.  (igl metta anavos)  Ia pains tgi chegl
fetscha pac senn. Chella valischa è an rughel. Ia pegl angal gist anc
en sfrousch.  (peglia puspe notiers en bastunet da vatta e vo cun chel sur igl
cuntign e las varts dalla valischa, controllescha puspe igl resultat segl
telefonign)  Sober.

Sm-BRUNI 1-1_En_atmosfera bumbastica


- 15 -
Gelgia:  (gleischa)  Angraztg.
Rinaldo:  (ad Gelgia)  Chegl ò el er detg a me.  (a Farrér)  Pudagn nous
alloura eir ossa?
Farrér:  Prest! Ia va anc en pêr maletgs dalla camera da survigilaziun, Donna
Fontana, tgi nous savagn vurdar ansemen.
Gelgia:  (sera spertamaintg la valischa e la metta anavos segl palantschia)  Ach,
igl è betg uscheia scu tgi ves’or!  (vo anturn meisa e stat dasper Farrér)
Farrér:  (sursto)  Scu vesigl alloura or?
Gelgia:  (scutigna)  Ia va angulo navot.
Rinaldo:  Oh je, tge ast puspe fatg?
Farrér:  Tge ègl capito exact?
Gelgia:  Ia pains, tgi Vous manegias la situaziun tar la controlla da siertad?
I vesa per franc or, scu sch’ia vess angulo giu dalla tschinta da
transport igl telefonign da chel signour davant me. Ma gl’è sto tot oter…
Rinaldo:  (da bass)  Tge ast te fatg?
Gelgia:  Savez Vous ansasez…
Farrér:  (interrompa ella e fetta la construcziun)  …quantas bacterias tgi sa
cattan sen en telefonign?
Gelgia:  Eeeeexact! Ia va simplamaintg piglia el cun en faziel da desinfectar
e nattagea bagn.  (peglia en faziel da desinfectar or dalla tastga, tschiffa igl
telefonign da Farrérs giu dalla meisa, igl nattegia ed igl metta puspe anavos)
E sessour igl vaia puspe mess anavos ainten la sia chistigna. Gist
uscheia.
Farrér:  Angraztg pigl sclarimaint. Ma ansasez vaia managea ensatge oter.
Gelgia:  (surstada)  Vez? Ma schi tge?
Farrér:  (metta no las actas davant Gelgia)  Vous vez mido ples gedas la
colonna tar la controlla da siertad.
Gelgia:  Ahaaa, chegl. Ea, chel Signour tar l’amprema colonna ò tratg or igls
sies calzers davant me. Chegl èn alloura catapults da fecalias.
Stgivous.  (ella varda sen la cumoda)  Jesses, vurde en’eda chella
massada polver.  (vo cugl det sur la cumoda ed igl mossa a Farrér)  Ma
propi…  (peglia notiers egn digls sies faziels e nattegia la cumoda e tot chegl
tg’è sen ella)

Sm-BRUNI 1-1_En_atmosfera bumbastica


- 16 -
Farrér:  Ia va panso. E tge ègl capito tar la sagonda colonna?  (sarcastic)  Ò
ensatgi tussia?
Gelgia:  Anc mender!  (antscheva a nattager tot ainten la stanza)  Ia evitesch
atgnamaintg da visitar sacrets publics, ma ia va gia dad eir
urgentamaintg, siva da chegl tg’ischans partias schi tard perveia da tat
Fidel. Savez, el ò gio puspe amblido igls sies medicamaints, chegl è
sto en anve ed annò.  (sa metta ve dallas actas da Farrér. El las teira spert
sot sia detta or)  An mintga cass sunga anc eida spert a far en pisch
avant la controlla da siertad, perchegl tg’igl è uscheia…
Farrér:  (l’interrompa puspe)  Fasche igl bagn e ni tigl punct, donna Fontana.
Gelgia:  (ceda da nattager)  Stgise, ia va alloura antupo chella dama dalla
sagonda colonna sen sacret ed alloura vaia via tgi chella ò
effectivamaintg sianto igls sies mangs cun chel siantader da mangs
scu en tschitschapolvra. Totalmaintg nunhigienic!  (indigneida)  E siva
tar la controlla da siertad ò ella tutgia aint tot chellas chistignas.
Savez…
Farrér:  Ia sa m‘imaginar.  (schema, sera l’acta e stat an peis)  Bagn damai. I fò
mattagn nign senn da tschantar cò anc ples dumondas.
Rinaldo:  Dia seia ludo!
Farrér:  Ia stò deir, cò capetan tantas tgossas suspectas, tg’ia ma dumond,
schi anc ple sa zoppa davos tot chegl. Ma ia niro a cattar or. Vusoters
dus pudez piglier plaz chior e faschez gist neir noadaint tar me Olivia
cun sia valischa.
Rinaldo:  Chegl faschagn nous explosivmaintg! Oh, stgise.
(Tots dus von cun las valischas)
Farrér:  (a sasez)  Uscheia vign chegl navot. Ia crei, tg’ia stoptga midar mia
tactica.
(La gleisch ainten la stanza d’interrogaziun sa steida)
6. Scena:
Olivia, Rinaldo, Gelgia, Melanie, Fidel
(La gleisch aint igl salv da spitgier sa veida)
Melanie:  (strocla anturn segl telefonign)  Ah, Oliver, pertge stost te angal veir
tgavels blonds? Schiglio fissast sto perfetg.
Olivia:  Gioia chegl ena rolla?

Sm-BRUNI 1-1_En_atmosfera bumbastica


- 17 -
Melanie:  Igl davos tg’ia va gia veva er tgavels stgeirs, perchegl… fissigl en
zichel pi simpel!
Olivia:  Da tge discorras te?
Melanie:  I fiss simplamaintg pi practic! Gio angal perveia digls gens.
Olivia:  Hä?
Melanie:  (amprova da sa baitar or)  Per unfants futurs, manegia.
Olivia:  Vot forsa tuttegna aveir unfants? Te ast gio nigna lavour, nign
respargn. Sast te quant tgi costa d`aveir unfants?  (peglia la puppa or
dalla carotscha)  Ubetg, tgerigna.  (vo se e giu e nina igl unfant ainten
bratsch)
Melanie:  Ia va gio santia. Perchegl sunga ossa sen la tschertga.
Olivia:  Da lavour?
Melanie:  D’ena funtanga finanziala.
(Igl discurs vign interrot da Rinaldo ed Gelgia, igls quals aintran aint igl salv da
spitgier)
Gelgia:  Olivia, tgera, el less discorrer cun tè. La valischa dessast er gist
piglier cun tè.
Fidel:  (desillusiuno)  Oh, ossa igl ònigl tuttegna betg arresto. Savagn nous
aglmanc eir?
Olivia:  Tat, seias en zichel en tger. Nous ischans tots ansemen ainten chella
boglia. È tot ia bagn tar vusoters?
Rinaldo:  Ea, gl’è betg sto schi nosch. Ma el ò igl sentimaint, tgi nous
zuppaintan ensatge ed è garantia, tg’el vigna franc anc sessour.
L’antiera tgossa seia suspecta. (Rinaldo peglia ena revista da pours giu
dalla ploma, sa tschainta ed antscheva a sfiglier)
Fidel:  Igl sulet tg’è suspect è tia tscherta frisura oz.
Rinaldo:  Ègl betg bung? Ia va oz aposta piglia igl lac da tgavels tgi Gelgia
ò fatg sezza.
Melanie:  (rei)  Veist or scu Cameron Diaz tar „Verrückt nach Mary“.
Olivia:  Savez vusoters betg en’eda eir anturn normal l’egn cun l’oter? Ia va
igl nas plagn. A tgesa vaia adegna carplina cun Damian perveia dalla
pitschna, alloura dovra chegl betg er anc cun vusoters.
Rinaldo:  Stgisa, Olivia!

Sm-BRUNI 1-1_En_atmosfera bumbastica


- 18 -
Olivia:  Bagn damai, ia vign ossa aint, ma az deporte.  (metta anavos la puppa
ainten la carotscha e vo cun la valischa)
Melanie:  (agl telefonign)  Hmm, Andreas è 36, agent d’immobiglias, ò en
Mercedes e tschertga…  (curta pôssa)  …ensatge superfizial. Ah, fissas
angal nia dus meis pi bod.
Fidel:  Mossa’m en’eda chels giuvenasters tgi te fast igl swiffera.  (rolla cun
la soptga da rodas dasper ella)
Melanie:  Swipe. Varda, per exaimpel Roman. El è 1.86 m – chegl vot deir
tgi an realitad è el 1.79 m
Fidel:  Davent!
Melanie:  Okay, igl proxim è Sebastian, er 36. El stat a Turitg.
Fidel:  Davent!
Melanie:  Fair. Lucas, 32, tschertga ensatgi tgi scuverta igl mond cun el e
tg’igl terla la seira davant igl cheminé a sunar flauta. – Davent! Ou,
Roland…
Fidel:  (l‘interrompa)  Davent!
Melanie:  Hä, pertge?
Fidel:  El ò nom Roland! Te faschessas igl migler a tschartger ensatgi scu la
mia Olga.  (schema inamuro)  Ella am dolza la dumang or da letg, am
geida tigl lavar, numnadamaintg me e betg igl vesch, massescha las
mias tgommas ed am patta aint tablettas.
Melanie:  Mianc en’eda schi gliunsch davent da chegl tgi ia vess gugent. Ò
ella en frar?
Rinaldo:  (an partratgs)  Tge managez, tge vot signour Farrér saveir dad
Olivia? Ella ò gio fatg navot.
Melanie:  (sainza dulzar l’igleida digl telefonign)  Ia pains tg’el la dumonda,
pertge tg’ella vegia laschea star la carotscha sainza survigilaziun.
Gelgia:  (surstada)  Tge manegiast cun chegl?
Melanie:  Ansant ò ella amblido la carotscha tigl kiosk, cura tg’ella ò cumpro
ena clocca ava!  (contaimpla puspe igl telefonign)  Uhh, Davide.
Fidel:  (croda giu da tschiel)  Tge deist?! Ò ensatgi tutgia aint la carotscha?

Sm-BRUNI 1-1_En_atmosfera bumbastica


- 19 -
Melanie:  (distracta)  Lavoura sen sasez, ves’or bagn, è savens sen viadi da
fatschenta…  (mossa igl telefonign a Fidel)  Fiss chegl forsa en bung
bab?
Fidel:  (despero)  Ossa dei pi scort, sch’ensatgi è sto ve dalla carotscha!
Melanie:  (ampermalada)  Chegl na saia chinta betg… ella ò gist s’accorschia
ed alla pitschna vogl bagn…
Fidel:  (energic)  Rinaldo, stompla’m ve tar la carotscha!
Rinaldo:  (chiet)  Ia sung gist vedlonder da liger la pi nova ediziun da „Deletg,
suglegl e vatga“. Vez digl reminent gio savia, tgi la terapia da cuppettas
sonoras duess gidar allas vatgas da produtgier daple latg?
Melanie:  (enervada)  Wow, scu schi chegl fiss pi interessant tgi Davide.
Rinaldo:  Ma angal an cumbinaziun cun ena stgompa digl shakra digl
dumblei. Interessant.
Fidel:  Te malangraztgevel tamazi, ossa stompla’m anavant!
Rinaldo:  Tge ast ossa tottanegna?
Fidel:  Chegl vessas te da saveir bel exact. Ed ossa hüü!
Rinaldo:  Ia reiv gio... angal betg explosivmaintg. Oh, stgisa.
Fidel:  Ia spetg en zichel daple respect d’ensatgi tg’ò pudia star 33 onns sot
igl mies tetg, anfignen tg’el ò catto egna tg’è balurda avonda digl piglier.
Rinaldo:  È gio bung!  (strocla la revista ainta mang ad Gelgia, stat spertamaintg
an peis e stompla la soptga da rodas ve tar la carotscha)
Fidel:  Peglia or ella!
Rinaldo:  I vo bagn ad ella. Ella dorma pacificamaintg.
(Fidel igl dat ena nosch‘igleida, uscheia tg’el peglia igl unfant tgi dorma or dalla
carotscha ed igl tigna cunter igl sies corp. Fidel dolza spert la matratscha, uscheia
tg’igl public vesa, teira notiers en grond satg cun figlia verda ed expirescha
surlivgia)
Fidel:  Hallelujaa, el è anc a cò.
Rinaldo:  (ò angal îgls pigl unfant)  El?! Cler tgi ella è anc a cò, noua vess ella
dad eir?  (chel mument dolza el l’igleida e vesa Fidel cun igl satget
marihuana)  Jesses, bab, chegl po betg esser veir!
Gelgia:  (peglia l’igleida dalla gasetta)  Tge vez?

Sm-BRUNI 1-1_En_atmosfera bumbastica


- 20 -
Fidel:  (ò gio zuppo igl satget sot sia tgomma e dei manzignas)  Ääh… ia va
simplamaintg fatg chitos per mia sotbeadia… hehe…
Rinaldo:  (panic)  Jesses, Maria, Baltasar e Meltger, ist te banduno da tot
igls sontgs? Schi signour Farrér vesa chegl, ans metta’l an perschung!
Fidel:  Scu baitas te cun ties bab, te pangalatg.
Rinaldo:  (tamanto)  Stgisa, te sast tge tg’ia manetg.
Melanie:  Ohuuu, stupent.  (nervousa, vers igl telefonign)
Rinaldo:  Chegl è tot oter tgi stupent. Nous giagn a fittar ainten ena
perschung!
Melanie:  Hä? Na, Davide am ò gist scretg. El vot am anvidar ad ena seira
da netflix e chill. Forsa igl saia metter sot ad el!
Rinaldo:  Scu vot metter sot ad el chel pachetign, avant tgi Farrér igl vei?
Melanie:  Pachetign? Da tge discorras te?
Rinaldo:  (agito)  Digl souvenir da tat!
Gelgia:  So ensatgi da vusoters per plascheir am declarar, per tge tgi vo?
Melanie:  Netflix und chill monta…
Rinaldo:  (interrompa agito)  Bab ò piglia cun el marihuana!
Gelgia:  (a Fidel)  Tge??
Melanie:  (consternada)  Spetga eneda, tge?!
Fidel:  Psssst, betg schi dad ot!
Melanie:  Pertge ast tar tè marihuana? Spetga, lascha’m formular oter mia
dumonda: Te femas erva?!
Fidel:  Ossa betg ni agitos... Igl medi am ò ordino cannabis!
Melanie:  Pero…?
Fidel:  (esitont)  Pero è chegl betg igl cannabis tg’ia va cun me… mabagn
chel tg’ia va ordino a mamez. Chel am dat simplamaintg ena tscherta
quietezza interna.
Melanie:  Da chella ins s’accorscha pero betg bler.
Fidel:  Ea, ia va er betg anc gia schi bler da chegl. Ischans gio siva da
varsaquantas ouras fitgias cò agl eroport.

Sm-BRUNI 1-1_En_atmosfera bumbastica


- 21 -
Gelgia:  Jesses, Fidel. Scu vignst te tar ensatge uscheia?
Rinaldo:  (vo nervous se e giu cun la puppa sen bratsch)  Oh je, oh je, tge
faschagn nous ossa? Ia sa betg eir ainten perschung. Ia gess sot
miserablamaintg…
Melanie:  Te vignst per franc betg ainten perschung. Tat è chel tgi amprova
da sfruschar.
Rinaldo:  Pertge peglias chegl cun tè, bab?
Melanie:  E da tgi ast ansomma chegl?
Rinaldo:  (spert)  Chegl gioia nigna rolla.
Gelgia:  Jesses, Fidel, sast te quantas particlas da pel tgi sa cattan ve
d’uscheia ena flour culetga a mang?
Fidel:  Vusoters faschessas igl migler ad er fimar en’eda uscheia en pêr
flours, alloura fissas betg adegna stressos an tala veisa.
Rinaldo:  Te sfruschas cannabis, bab. Oje, nous giagn a fittar ainten ena
cella freida e bletscha, sainza damagler e cler digl de.
Melanie:  Noua exact vast te an perschung? A Cuba?
Rinaldo:  Nous stuagn lascher svaneir chella roba. Subito!
Gelgia:  Avant tgi Olivia savoira igl polver.
Rinaldo:  Pertge Olivia? Nous ischan sen en post da pulizeia, Signer!
Gelgia:  (pansarousa)  Glez è veir.
Melanie:  Ma dad Olivia vess’ia er daple tema.
Fidel:  Chella roba vign per franc betg simplamaintg dismessa. Ia davaint
insupportabel!
Melanie:  Ia va marveglia da vaseir chella progressiun.
Rinaldo:  (metta anavos fegn la puppa ainten la carotscha)  Schi signour Farrér
catta chint da chegl, alloura vagn nous tarmenta difficultads. Chegl
lessa mianc m‘imaginar.
Fidel:  Chegl è tot betg schi tragic. Perveia da chel zichel verdem.
Melanie:  Bab ò raschung. I stò davent. Schi Farrér intercurescha anc en’eda
la bagascha e catta chegl, pudagn nous betg angal stritgier las
vacanzas.

Sm-BRUNI 1-1_En_atmosfera bumbastica


- 22 -
Rinaldo:  Exact, igl consum è anc ena tgossa, ma cunterbanda...
Cunterbanda, bab.
Fidel:  Baaaaagn damai, schi managez.  (da bass)  A tgesa vaia gio anc daple.
Melanie:  Nous duvragn en plan. Tgi so, quant dei tgi Olivia vign anc
interrogada. Bleras opziuns vagn nous betg.
Fidel:  Nous igl mattagn simplamaintg puspe sot la matratscha. Uscheia saia
aglmanc anc en’eda piglier a tgesa cun me.
Rinaldo:  Chel risc savagn nous betg eir aint, nous stuagn eliminar tot.
Melanie:  Mossa en’eda igl satget. Quant è chegl?  (Fidel la dat igl satget e
Melanie examinescha)  Hmm e schi nous igl zuppagn tuttegna
ensanouas ainten la soptga da rodas? Els niron betg a suspectar en
om vigl, tgi so betg ple eir a pe. Ni tgi nous mattagn aint igl med da
desinfectar da mamma. Tar chel ins vesa betg tras.
Gelgia:  Per franc betg. Chegl è contamino cun tottas sorts scherms e
bacterias.
Fidel:  Ia ma stgis per eir sen tualetta, strub en fastei ed igl fem. Alloura è el
davent ed ia vartesch en zichel migler igl voss baterlem.
Melanie:  Chegl è propi l‘ideia.
Fidel:  (sursto)  Propi? Juhuuii!
Melanie:  Na, nous igl laschagn eir giu da sacret! Alloura è el davent ed igls
noss fastez eliminos.
(Anc avant tg’els son realisar lour plan, sa derva igl isch digl local da spitgier)
7. Scena:

Tots

(Rinaldo reagescha spert e saglia davant igl isch, per igl bloccar. Melanie varda
anturn tot desperada e tschertga an panica en zop pigl satget)
Farrér:  Tge gira cò?
Fidel:  (improvisescha spert e rolla ve tar Rinaldo)  Ageid! Igl mies fragn è
blocco.
Rinaldo:  (mossa a Melanie cun en gest, tg’ella dessa far prescha)  Spetga, bab,
ia at geid!  (strocla venavant igl sies corp cunter igl isch)

Sm-BRUNI 1-1_En_atmosfera bumbastica


- 23 -
Melanie:  (scutigna)  Noua vaia dad eir cun tot?
Gelgia:  Davent, simplamaintg davent.
Rinaldo:  (sfurzo)  Ahhh...  (so betg tigneir pi dei igl isch e Farrér croda dad isch
aint)
Melanie:  (zoppa igl satget aint igl decolto)
Farrér:  (stat no adretgse e controllescha tgi l’uniforma vesa or bagn)  Pertge vez
da star gist davant igl isch?
Fidel:  Ääh, ia va angal lia spiunar en zichelign... hehe.
Farrér:  Aglmanc ischas sincer.
Olivia:  (vo plagn chitos tar Fidel)  È tot an urden, tat?
Fidel:  Excelent!
Farrér:  Stupent, an chel cass pudez gist neir cun me. Ed ähm,  (mossa sen
Melanie)  Vous pudez gist er neir vetiers.
Melanie:  Iiiiia?! Äh, ia äh… vess urgentamaintg dad eir sen la tualetta.
Farrér:  I sa tracta angal d’en pêr minutas. Ni cun me…
Fidel:  Ia less pi gugent neir interrogo sulet. Ia dovr l‘attenziun.
Farrér:  (murmura)  Chegl saia m‘imaginar. Bung, ni ossa. La bagascha
pudez lascher cò. Ia turn anc en’eda anavos.
Melanie:  (esitond)  Bagn damai. Schi vo spert.  (stompla la soptga da rodas tras
igl isch)
(la gleisch sa steida)
8. Scena:
Farrér, Fidel, Melanie
(la gleisch ainten la stanza d’interrogaziun sa veida)
Farrér:  (a sasez)  Ia crei tgi seia planget taimp da tutgier dretg igl veiv a chella
famiglia.
Fidel:  (els dus sa mazzacran veadaint cun la soptga da rodas)  Vogl?
Melanie:  (tras igls daint)  I fiss en zichel pi simpel, sch’ia savess ma sgobar
en zichel pi fitg, sainza tg’ensatge croda or.  (stat salda sen distanza)

Sm-BRUNI 1-1_En_atmosfera bumbastica


- 24 -
Farrér:  (metta d’en mang ena soptga, uscheia tgi Fidel so neir cun la soptga da
rodas ve dalla meisa)  Vous vez damai lia eir an Italgia?
Fidel:  Ma „lia“ è surfatg. Els am steiran adegna siva.
Farrér:  E Vous dus ischas gio sgulos ples gedas?
Fidel:  Ea, bagn... ma ia stò betg aveir chegl, ia stung pi gugent a tgesa cun
mia tgirunza dalla Spitex. Olga è schi ena bunga.
Farrér:  (a Melanie)  E Vous? Ischas er gio sgulada?
Melanie:  (sa tigna igl mang davant igl pèz e dat digl tgea)  Mhm...
Farrér:  An chel cass az ègl ancunaschaint, tgi la garanzeia dalla siertad cò
agl eroport è la pi impurtanta ordinaziun dalla aviaziun civila svizra ed
uscheia da nous scu pulizeia d’eroport.
Fidel:  Sen tge lez eir or?
Farrér:  Segl voss ordvart tschert cumportamaint dad oz agl eroport. Betg
angal da Vous, mabagn da l’antiera famiglia. Chel antier cunfar az creia
betg ple. Ia less saveir segl fiat, tge tgi marscha cò.
Fidel:  Navoooot, navoooot. Nous lagn simplamaintg far en zichel vacanzas.
Digltot loc.
Farrér:  (mossa sen Melanie)  Uscheia scu tg’ella ballucca cun la tgomma e sa
stretga nervousa sur igl pèz, am para chegl betg dad esser fitg loc.
Melanie:  Ea, nous ischans en zichel caots. Chegl saro bagn nign delict.
Farrér:  Ma ena smanatscha d’en attentat da bombas è en delict.
Cunterbanda è en delict. Viagier cun pass sfalsifitgias è en delict.
Fidel:  È ena cumparsa tremend bela er en delict? Alloura sunga culpevel!
Farrér:  Ensatge è bagn marsch ve dalla vossa istorgia.
Fidel:  Bagn damai. Ia dei adegna a tots tg’ia seia 79, ma ia sung gio 83.
Farrér:  Ossa tanschigl cun chellas narradeiras.  (a Melanie)  Tadle en’eda,
ia sa tgi Vous am zuppantez ensatge.
Melanie:  (balbagiond)  Ii… ia? Na, ma tge? Ia ves mianc en’eda or bagn.
Farrér:  Siva da chegl tgi vez mess pe sen chel eroport, gez mintga treis
minutas sen tualetta.
Melanie:  (sglischa anturn nervousa sen la soptga)  Ia va oramai ena vascheia
debla.

Sm-BRUNI 1-1_En_atmosfera bumbastica


- 25 -
Farrér:  E schi Vous tschantez betg sen la tualetta, alloura ischas
fatschentada cugl voss telefonign e scrivez messadis. A tgi? Agl voss
cumpliz an Italgia? (stat an peis e sa posa smanatschont sur meisa)  Tge
sfruschez Vous? Vistgadeira? Bischutareia?
Melanie:  Ia…  (vesa l’ava sen la cumoda)  Ia dovr ava.  (stat an peis, derscha
ava ainten en bitger, sa posa ve dalla cumoda e sagia l‘ava)
Farrér:  Ossa sche, tge ègl, donna Fontana? Or cugl marmogn.
Melanie:  Ia sfrusch navot. Ia… ia sa mianc taliang.
Farrér:  (stat an peis e sa posta directamaintg dasper Melanie)  A tgi scrivez
alloura? Hä?
Melanie:  (cuata igl decolto ed amprova da schluitar planget davent dalla vart)  A
nign.
Farrér:  (vign puspe pi manevel)  Agl voss tuschander?
Melanie:  Tge schez cò?!  (ella untgescha el e sa tschainta spert puspe sen sia
soptga)
Fidel:  Per plascheir, chella schlunza ò betg angal en tuschander.
Farrér:  (vo puspe stagn dasper Melanie)  Scu vesa or igl Voss plan? Vous
sfruschez vistgadeira, per tgi la possas siva vender per ena massa
raps? Per neir tar daners contants?
Melanie:  (lascha or tot)  Ia sung angal sen Tinder e tschertg en om pigl metter
sot en unfant!
Farrér/Fidel:  (a madem mument)  Tgeee?!
Melanie:  Ia sung an speranza, tger Nussigner. E na, ia va nigns daners
contants. Perchegl sunga sen la tschertga dad egn tgi so vurdar da
nous.
Fidel:  Jesses, chegl è gio mender tgi far cunterbanda.
Melanie:  Ia saaaa…
Farrér:  Chegl saia betg confirmar uscheia. Ma cun chegl vaia ossa betg
chinto.
Fidel:  (a Melanie)  Scu è chegl alloura capito?
Melanie:  Nous ischan tschantos ansemen ve da meisa ed alloura è ia en
bof tras fanestra.  (desperada)  Tge creist, scu saro chegl capito?
Fidel:  E perchegl stost eir tot igl taimp sen tualetta?

Sm-BRUNI 1-1_En_atmosfera bumbastica


- 26 -
Melanie:  Ea, ia stung gio emdas or schi mal. Oh je, ia sa ansomma betg,
scu tg’ia dess dominar tot chegl.
Fidel:  Ach, Melanie, te ist diritscha. Nigna tema, chegl nign nous an mintga
cass da far.
Melanie:  (surstada)  Wow, angraztg tat. Bung, ossa cunaschez igl mies
misteri.
Farrér:  (sa lascha crudar desillusiuno sen la soptga)  Betg chel misteri, tg’ia va
lia santeir, ma alloura ògl da dar en’otra explicaziun per l’antiera
misergia. (a Fidel)  Signor Fontana? Vous schez, tgi vegias mianc lia
far part a chel viadi?
Fidel:  Per la tschentavla geda:  Mia famiglia am ò stratg siva. Els na vottan
betg, tg’ia seia adegna sulet. E gist chegl galdesch’ia adegna schi fitg.
Melanie:  Pled per pled!  (sa stretga sur igl pèz noua tg’igl satget è zuppo)
Farrér:  Alloura è l’antiera excursiun da dètga pagna per Vous?
Fidel:  Tge per tgutgas dumondas èn chegl? Vez Vous er gio en’eda
interrogo ensatgi?
Farrér:  Ia dumond angal, perchegl tgi sen chellas fotografias da survigilaziun
(mossa diversas fotografias)  targlischez anfignen davos las ureglias.
Fidel:  Chegl so betg esser. Ia sung da prancepi en carstgang malcuntaint.
Farrér:  Tge è alloura la raschung pigl Voss narra sfrignier? Cò parez dad
esser digltot loc e cumplettamaintg cuntaint. Betg scu ossa.
Fidel:  (davainta malquiet)  A me para chegl pitost d’esser ena grimassa
gramflada.
Farrér:  Vous am schez manzignas, signour Fontana.
Melanie:  (dat tranteraint)  Vea, tat, dei simplamaintg la verdad!
Fidel:  (sursto)  Tge duess ia?!
Melanie:  Te post quietamaintg igl deir, tgi te seias inamuro scu en giat.
Fidel:  Tge?!  (realisescha)  Aaaaah chegl. Ea cler! Savez, Olga ed ia vagn
ensatge ordvart spezial.
Farrér:  Tge tgi Vous schez betg tot.
Melanie:  Perchegl è el uscheia cuntaint. Chegl è bagn ensatge bel, sch’ins
catta an chella vigliadetna anc l’amour.
Fidel:  (ampermalo)  Ma hallo…

Sm-BRUNI 1-1_En_atmosfera bumbastica


- 27 -
Farrér:  Alloura èn igls spievels rosets er stoss igl muteiv oz an dumang,
pertge tgi Vous ischas anc en’eda ias anavos?
Fidel:  Hä? Da tge discurriz Vous?
Farrér:  Ia va santia plessas gedas, tgi Vous vegias gia en zichel squitsch
ozandumang e tgi seias sto mengia tard vedlonder, perchegl tgi vegias
gia dad eir anc en’eda anavos.
Fidel:  (cugliuna)  Äääh, ea, perchegl tg’ia va gia da turnar pigls
medicamaints.
Farrér:  Medicamaints?
Fidel:  Ea, ia va amblido …ähm igls mies calmativs. Perchegl sunga saglia
veadaint anc eneda!  (mossa sen la soptga da rodas)  Vot deir rudlo.
Farrér:  Tge per calmativs piglez Vous?
Fidel:  (surrei)  Da chels an en pachetadi verd.
Farrér:  (fò notiztgas)  Interessant. Bung, ia crei tg’ia vegia tot chegl tg’ia dovr.
Vous pudez anc en’eda piglier plaz chior.
Melanie:  Chegl è gio sto tot?
Farrér:  Oter tgi schi Vous lez confessar anc ensatge?
Melanie:  Ia crei tgi nous geian pi scort. Vea tat, ia at geid.
Fidel:  Duessas chegl an tia situaziun?
Melanie:  Ia sung an speranza, betg impedeida.
Fidel:  Schi te manegias…  (tots dus von)
Farrér:  (peglia igl corn da telefon)  Signour Caviezel, Vous vez gio fatg
l’amprema perquisiziun dalla bagascha? A me è ia en partratg spontan
tras testa. Ò Fidel Fontana gia medicamaints ainten la sia valischa?
(tedla)  Aha! Er calmativs? Hmm, interessant. Angraztg!  (penda se igl
corn)
(la gleisch ainten la stanza d’interrogaziun sa steida)
9. Scena:
Fidel, Gelgia, Rinaldo, Olivia, Melanie
(La gleisch aint igl local da spitgier sa veida e Fidel e Melanie aintran)

Sm-BRUNI 1-1_En_atmosfera bumbastica


- 28 -
Olivia:  (corra ancunter Fidel)  Ist te banduno da tot igls sontgs?! Te ast cun
tè  (scutigna)  „drogas“?
Fidel:  Vusoters tamazis! Vusoters vez detg ad ella?
Olivia:  Naturalmaintg on els detg chegl! Ist or da senn?
Fidel:  Oh jee, ossa antschevigl.
Olivia:  Betg anc! Scu amprem stuagn nous cattar ena soluziun per chel
battibogl. E chegl immediat!
Melanie:  Tot an rughel, el ò s’accorschia navot. Suarez er chegl?
Fidel:  (tigna igl sies mang sot igl nas)  Angal igl lac da tgavels da Gelgia.
Gelgia:  Bung, ubetg?
Olivia:  Ia less dalunga saveir, scu tg’igl ties plan ves‘or! Ia va nign gost da
neir an perschung.
Melanie:  Angal betg t’agitar, nous vagn egn. Nous laschagn eir tot dalla
tualetta giu, alloura èn tot igls fastez eliminos e nous spassagiagn
innocents or da cò.
Olivia:  (sa calma plangsia)  Okay, chegl pudess funcziunar. Ia crei betg.
Involvar l’antiera famiglia… tge at è angal nia andamaint?
Fidel:  Per esser sincer, betg ena massa. Ia ma dumond pitost, tge tgi
Rinaldo ò stibgia, dad eir a rachintar chegl a tè.
Rinaldo:  Stgisa, ella ò s‘accorschia, tg‘ia tigna dascous ensatge. Ia sung en
fitg schlet manzaser.
Fidel:  Tge ò ella… vurdo sen tè?!
Rinaldo:  Er, ea.
Olivia:  Ia va angal detg, tgi l’aria davainta en zichel spessa aint cò…
Melanie:  Cò ast propi tignia fitg ancunter, bab.
Fidel:  Ha! Ia sa tgi tgi davainta cugl taimp er spessa.
Melanie:  Tat!
Fidel:  Stgisa. Ma chella distracziun saia duvrar.
Olivia:  La mia nerva… tge dianzer ègl ossa gio puspe?
Melanie:  Ia sung an speranza ed igl bab vot aveir da far navot cun tot chegl.
Ans savagn nous ossa puspe deditgier allas tgossas impurtantas? Ia
vign anc adegna cun chel banadia satget pigl mond anturn.

Sm-BRUNI 1-1_En_atmosfera bumbastica


- 29 -
Gelgia:  Te ist tge?!  (vo ve tar Melanie, l’ambratscha cun plascheir, scarpitscha
tot an en’eda anavos e tigna igls mangs davent digl corp)
Rinaldo:  Oh, tge bel!
Olivia:  Wow, gratulesch! Ma te ast raschung, pigl mument vagn nous pi
gronds chitos. Betg crei, tgi te vignas da mitschier schi simpel, tat!
Fidel:  Aglmanc vaia ampruo.
Olivia:  (a Melanie)  E gl’oter nign nous er da far gartager, cura tg’è schi
gliunsch.
Rinaldo:  Chegl faschainsa.
Gelgia:  Scu famiglia!
Olivia:  Tgi vess panso, tgi dovra en ulteriour carschamaint, per tg‘igls
Fontanas vignan puspe peregna?
Melanie:  Ähm… ia dei betg gugent, ma ia va anc adegna en satget cun roba
verda… vusoters savez noua!
Rinaldo:  Jesses, chegl vaia tot amblido.
Melanie:  Dai, avant tgi Farrér turna!  (vo davos or dad isch)
10. Scena:
Fidel, Gelgia, Rinaldo, Olivia
Rinaldo:  Oh je, schi chegl vign angal bung.
Fidel:  Ah, schi vessas betg fatg en tal tamtam or da chella tgossa, fissans
gio da dei sen veia vers Italgia.
Olivia:  Ensatge az deia, siva da chel drama sgulagn nous mai ple an
vacanzas.
Gelgia:  Oh, Dia seia ludo!
Rinaldo:  Ia sung tot agito. Cartez tgi signour Farrér ans lascha siva eir?
Olivia:  Ia sper. Nous stuagn ossa aveir la fidanza, tg’igl voss plan geia se.
(varda ainten la carotscha)  Ia less navot daple tgi svaneir da chel eroport
e la pitschna er, ubetg mies anghelign.
Melanie:  (vign dad isch aint e respeira surlivgeida)  Fatg! Nous vagn puspe
mongias sobras.
Gelgia:  Ast lavo igls mangs?

Sm-BRUNI 1-1_En_atmosfera bumbastica


- 30 -
Melanie:  Ea, mamma e desinfecto.
Olivia:  Ach, ossa am è propi crudo giu en grond crap.
11. Scena:
Fidel, Gelgia, Rinaldo, Olivia, Melanie, Farrér, Caviezel
Farrér:  (vign cun en munt plagn actas or dalla stanza d’interrogaziun aint igl local
da spitgier)  So, tgera famiglia Fontana. Ia pains tgi possan planget neir
tar ena finiziun digl cass.
Rinaldo:  Chegl èn novitads bumbasticas! Oh, stgise.
Farrér:  Ma ena dumonda vaia tuttegna anc.  (a Fidel)  E chegl a Vous. Vez
igl voss calmativ ensanouas ainten la bagascha?
Fidel:  (strangla)  Ia sa betg propi exact, tge tgi Vous managez.
Farrér:  Gist avant durant l’interrogaziun vez bagn detg, tgi seias oz an
dumang aposta ia anavos perveia da chel. Noua è el ossa?
Fidel:  Ah, va ia detg calmativ? Hehe… ia va naturalmaintg managea las
masdegna ancunter la pressiun da sang ota.
Farrér:  Ia va gia avonda pazienztga. Ia sa, tgi Vous zuppantez ensatge. Or
cugl marmogn.
(Igl isch or vers igl suler sa derva ed en funcziunari aintra. El è vistgia an uniforma
ni tg’el porta en vistgia)
Caviezel:  Signour Farrér, chegl stuez ossa vurdar. Nous vagn scuvert
ensatge fitg interessant sen la tualetta dallas damas.  (tigna se ad ot igl
satget cugl cannabis)
Rinaldo:  Jesses, na, ossa ans ònigl tschiff!  (metta dalunga igls mangs davant
bucca)
Fidel:  (a Melanie)  Te nuranta tschavola!
Gelgia:  Ma Fidel, per plascheir, scu discorras te cun tia beadia?
Melanie:  Hä? Ia va fatg eir giu l‘ava.
Fidel:  Nous vessans fatg pi scort da lascher zuppo lò ainten chella nuranta
carotscha!
Olivia:  Noua ast te gia mess!?  (histerica)  Te ast involvo igl MIES unfant an
ena cunterbanda da drogas?!

Sm-BRUNI 1-1_En_atmosfera bumbastica


- 31 -
Fidel:  (refusescha)  Chegl n’è ossa betg relevant. Bler pi impurtant:  Pertge
ègl betg passo giu?
Melanie  (teira se las spatlas)  Nign‘ideia. Ia va patto aint, fatg eir l’ava e sung
eida.
Fidel:  (mievel)  Unfant, tschainta en’eda no cò tar me, ia at saint strousch.
Melanie:  (sa sbassa giu tar el, Fidel la tschiffa pigl culiez)  Au, battast?!
Fidel:  Te gagligna, cler tgi passa betg veagiu aint igl satget da plastic!
Rinaldo:  (vo tranteraint esitont)  Bab, fò igl bagn e betg strangla igl mies
unfant.
Olivia:  Ia crei betg chegl! Nous nign tots ainten la rosna!
Gelgia:  (croda teatralmaintg sen la soptga e sa tigna ve dalla testa, scu sch’ella
pardess prest la schientscha)  Jesses, ia less betg survagneir tuberculosa.
Farrér:  (peglia ancunter igl satge)  Ossa tanschigl! Quietezza, immediat. Ia vi
dalunga en‘explicaziun.
Fidel:  Bagn damai… hä, tge è chegl lò?  (mossa sen la carotscha. Cura tgi tots
vardan, stat el spert an peis e corra ve tigl isch. Ma igl funcziunari igl vign
gist anc da tschiffer)
Farrér:  Tot patgific, star a cò, signour Fontana. Voss gi è a fegn.
Fidel:  Ah, merda! Ia sung er gio sto pi spert. Chel semper tschantem.
(tots discorran l’egn tranter l‘oter)
Melanie:  Tat, te sast eir a pe?
Rinaldo:  Bab?!
Fidel:  Oh, ena miraclas… mias tgommas…
Olivia:  (vilada)  Te ast ans detg talas manzignas, tat?
Fidel:  (enervo)  Ia va spero, tg’am steiras betg adegna cun vusoters, sch’ia
am met no ena soptga da rodas. Nous vasagn gio, noua tgi tot chegl
ans ò mano!
Olivia:  Incredibel… ossa dast puspe a nous la colpa. Ia va igl nas plagn da
chella famiglia e da tot chellas manzignas e misteris.
Gelgia:  Olivia...
Olivia:  È gio la verdad! Vusoters faschez carplina e carplina per navot.
Mintgign dat la colpa a l’oter, vilainta l’egn l’oter e per tge? Navot! Seias
simplamaintg cuntaints, tgi vez l’egn l’oter. Betg mintga famiglia ò en

Sm-BRUNI 1-1_En_atmosfera bumbastica